Myanmar ram hmaihngal tertu MiMi Aung (NASA) | Falam Online Media\n+Knowledge & Entertainment Myanmar Science & Tech\nAugust 2, 2020 August 2, 2020 Ni Hnem Sung\t0 Comments\nLeitlun ram tinkim ih sunmang a si mi Mars Leisen par ih mai` ram hmin khen dingah Myanmar ram khal a tel ve zo a si. Cumicu, NASA ih hnaṭuan Myanmar ram mi engineer MiMi Aung fimnak ruangah a si.\nMars Leisen par ih boruak umdan le Leiram umdan zoh dingih an thlah mi Mars Helicopter Ingenuity cu MiMi Aung hohanak in NASA’s Jet Propulsion Laboratory ah tuah mi a si.\nCuih helicopter cu Mars Leisen par ah nunnak nei mi neh (signs of alien life) hawl ding ih tuah mi, Mars Perseverance rover motor thawn July 30 ah Cape Canaveral, Florida ihsin an thlah suak zo ih an lamtluan a tluang a si le February 18, 2021 ah Mars Leisen par ah an thleng ding.\nCuih hmun ah tluangten thleng in robot helicopter fate in a ṭuan dingmi a ṭuan suak thei a si le hnaṭuan hohatu MiMi Aung le ho pawl cu cawisang an si ding. Cuhleiah Myanmar rammi MiMi Aung hohanak thawn tuah mi helicopter a si ruangah Kawlram keneh Mars Leisen par ah tanta in a um kan ti ngam dingih kan ram hmin khal a ṭha phah thluh ding a si.\nMiMi Aung Thuanthu Tawi\nMiMi Aung cu 1968 kum, Illinois, Champaign-Urbanan ah a piang. A nu le pa khal hih hmun ah PhD degree an ngah veve ih, a nu cu Math thawn Myanmar ram ih PhD ngah hmaisabiktu a si.\nMiMi Aung kum 2 a si ah a nu`i ram Myanmar ah an vai ih, cu hnu in Malaysia, British tlawng ah fimnak a zir thok. A nauhak lai ihsin thluak ṭha zet a siih tlawng a kaainak khal ah a pakhatnak ngah ringringtu a si.\nKum 16 a si ah mirang ram ah tlawngkaai dingin a feh ih Illinois ah a rualpi pawl thawn inn hlang in an um. Cuih hmun in Blue Mound High School ah tlawng a kaai ih ca a thiam tuk ruangah thla 10 sungah College a kaai thei cih. Cutin tlawng a kaai peh vivo ih electronic engineering zir in 1990 kum ah University of Illinois ihsin Master degree a ngah a si. Master degree a ngah mi le a thiam mi cu communications and signal processing lampang a si.\n1990 kum ihsin a sunmang a si mi, Science thawn pehpar mi NASA Jet Propulsion Laboratory ah hna a ṭuan thok ih, tuah, Mars Leisen lam pan ih an thlah mi Mars Helicopter Ingenuity tuahtu lakah hotu dinhmun in hna a ṭuan rero a si.\n← Zirhtu Saya/ma Pawl Hnen ih Cakuat\nHA nat Tuamhlawm lohli a ṭul, Thluak tiang a tham ban →\nRalhraang pawl in Kalay-Gangaw ziin ih Khua pakhat an Urkang lala\nSeptember 12, 2021 Ni Hnem Sung 0\nSAC ralhraang in Thawngtla pawl an thlah tum nak san\nJune 25, 2021 July 23, 2021 Ni Hnem Sung 0


Setan biak Raithawi nakah Ka Nu in, In Hruai Ṭheu – Alison Carey | Falam Online Media\nAugust 7, 2020 August 7, 2020 admin\t0 Comments Celeb\nHlasakthiam hminthang Mariah Carey ih Uu nu, Alison Carey (kum 57) cun kum 10 a si lai ih thilthleng thuthawn pehparin a nu Patricia Carey (kum 83) cu thuṭhenzung ah a hek a si.\nAlison Carey cun kum 10 ka si lai ah ka nu in, Setan biak, raithawinak hmun ah in hruai ih ka thei dah lo mi pawl thawn nupa sinak in hmangter ti`n New York Supreme Court ah, February thla ahkhan heknakca a thehlut ih cuih heknakca pawl cu Fox News in a thar in a phorhsuaksaal.\nMariah Carey uu nu Alison Carey\nAlison Carey ih heknakca sung ahcu, “Kum 10 ka si lai ah ka nu in Zaanṭim lai ah Setan biak raithawinak hmun ah in hruai ih ka thei dah lo mi upa pawl thawn nupa sinak in hmangter. Nauhak le upa it tlangin nupa sinak an hmang lai khal in zohter.”\nAlison Carey ih thehlutmi Heknak Ca\n“Cuvekih thil rapthalk, ka par ih a thlen ruangah ka ruahnak, ka thinlung khal a si sual thluh ih thinbang thanaunak rehter duh in drugs khal ka tham phah thluh a si. Ka thinlung harhdam dingin, paisa tamzet cem in counselling nak khalah ka feh phah thluh. Curuangah cuih ka tuarnak hmuahhmuah le ka nun lamtluan ih harsatnak ka tong mi hmuhhmuh cu i rul saal seh” ti`n Alison Carey cun a nu heknakca, thuṭhenzung ah a thehlut a si.\nPatricia Carey le Mariah Carey nauhak lai zuk\nSetan biak raithawinak thuhla cu 2018, interview an tuah nak khalah a rak sim dah ih “zinglam nazi 2 ihsin 4 karlak ah setan biak raithawinak an tuah ṭheu. ka mang suak theicin ahcun zarh tin cu an tuah lo. An tuah sun caan ah kawr fual dum an hruh ṭheh ih hmai khuh thei cih mi lukhuh dum an khuh ringring” ti`n Alison Carey in The Sun hnen ah a rak simdah.\nDaan loih hlawhhlang sinak ruangih kaihkhih rak tuar dahtu Alison Carey ih heknak ruangah, a nu, Patricia Carey cu thuṭhenzung lam in thuṭhennak neisak dingin an ko nan tu ni tiang a lang suak duh lo.\n← US ram Tlawng ongsaaltum thu ah, Mithiruak Kuang kengin DUHPHORHNAK nei\nTon Zaang, Leimin in Inn 4 Siatsuah →


Ei-in Rawl, Hmeh Bawl Dan (13) - Chinland Today Media\nMarch 18, 2015 2:34 pm·0 comments\nA Telmi Thilri (Ingredients) ;\n1. Bean Vermicelli (ပဲၾကာဇံ)\n8. Chinese cooking wine\n9. Sesami oil\nA hmaisabik ah bean Vermicelli na ciah ding. 20mins hrawng ciah țul. Musrhoom khal cu hrawng na ciah thotho ding. Cun, a neem ngahin tidai na hlon dingih Vermicelli kha tan thum hrawngin kaihci thawn at aw. Musrhoom khal fateten na at thotho țul.\nHnakphek a mu na hlonna hnu ah fate takten na at (chop) ding. Thiing khal chop ding. (Thiing ka timi kha ginger a si. Hrekkhat in aithiing kan tiih hrekkhat in sawhthiing kan ti culci ruangah khatiin ka hmang men)\nThirbeel sungah siti haite khat na sat ding. A sat ngah in thiing(ginger) na thlak dingih na cok ding. A rim a hmui ngah in hnakphek na thlak ding. Malte a rong gold color a si in a lengah na suah ding. Kheng fate ah ret sung aw.\nCun, na duh le siti malte na toih bet thei. Siti tlor na duh lo le toih bet țul lo. Musrhoom na thlak ding. Rum nawn in na kio hnu ah mince meat thlak aw. Na cok rero ding. Cun, Chinese cooking wine haite khat na toih ding, light soy sauce khal haite khat na toih ding. Mince meat a rong a raang thluh ngahin Vermicelli na thlah ding. Cun, dark soy sauce haite khat tluk na toih dingih sesame oil malte na toih ding. Na cok rualran thluhin tidai khuat hrek tluk na toih ding. Cun a sin na sin dingih 2mins hrawngah a lengih na suah ciami thiing le hnakphek kha na thlak dingih cok phahin na mei that aw. Ei theih cih zo.\nHimi hmeh hi a hmeh umtudan zohin “Ant’s Tree” tiin ka pi in hmin a pek menmi si. #


Sikkim Cuisine - Cuisine of Sikkim, Traditional Food of Sikkim, Sikkim Local Food\nThe cuisine of Sikkim consists of the traditional food of the Sikkimese. Check out the local food of Sikkim.\nTravel to India : Sikkim : Sikkim Culture : Sikkim Cuisine


India Mi 600 Rual In Daihnak Ṭingṭang Tumtlang - Chinland Today Media\nIndia Mi 600 Rual In Daihnak Ṭingṭang Tumtlang\nJanuary 5, 2013 11:45 pm·0 comments\nNEW DELHI : December thla sung, Delhi khawpi sung ih pawngsualnak ruang ih thi, kum 23 mi fala nu te hngilhlonak ah le, India ramsung ah daihnak a um vivo theinak dingah ti ruahsannak thawn, India ramsung Darjeeling timi hmun ah, mi 600 rual cun tingtang tumtlangnak cu January 3, Tlawngkai Nili sun ah an nei.\nCutawk ih an tummi cu John Lennon ih hla “Imagine” timi hla asi. Cutawk ih hlathu ah, “ Ruahsannak, Daihnak le Thutiamnak (Hope, peace and promise ) timi a tel ruangah hihla hi an tumtlangnak asi ti in, hi tingtang tumnak ih tuanvo neitu Sonam Bhutia cun AFP in telephone thawn an komnak ah a sim.\n“Hi hla in ramri a neilo ih, mikip hrang ih Ruahsannak, Daihnak le Thutiamnak a neih thu a si ruangah kan hrilnak asi. Pawngsualnak ruang ih thi kan farnu thuthawn pehpar in, India ram ah hivek um nawnlo sehla, India ram ah daihnak thlengseh ti hi kan saduhthah mi cu asi” ti in asim bet.\nIndia Ram Ih Um Tibet Pawl Lamzawhnak Nei


Pu No Than Kap: “CNLD Ihsin Keimah Bulpak Cun March 31, 2021 Ah Ka Cawl Zo Nan…” – Meifar\nTuisun May 21, 2021 ah thuneihnak latu ralkap pawlin meeting an ko ih Myanmar ramsung ih Party 91 an sawm ih party 59 in meeting an kai. Chin National League for Democracy (CNLD) khal an sawm nan meeting an kai tum lo thu an phuang zo.\nAsinan, CNLD thuron petu Pu No Than Kap cu amahten meeting arak kai ruangah Chin mipi cu mangbang in an um, curuangah Pu No Than Kap in simfaingnak anei cih “CNLD ihsin keimah bulpak cun March 31, 2021 ah ka cawl zo na’n tulai boruak thawn EC in ka “suahnak ca” an hmukim loih party sungtel vekah in ruat hrih.\n#Tulai buai thawn party sung thu hi lenglam ah post rero a tha lo ding ti ruat ruangah tuhlan ah ka post lonak a si. Tusun ah CNLD aiawh in UEC meeting ka kai lo. Cuvial.” tin a facebook cahmai ah a tarlang.\nChin National League for Democracy (CNLD) ih General Secretary Salai Ceu Bik Thawng khal party ihsin a cawl fel zo ti theih a si.\n2021 kum thok lam ah CNLD General Secretary ṭuan dingih hriltlin thar Salai Ceu Bik Thawng cu tuṭum Dothlennak boruak ah thuuk deuh ih tel a duh ruangah party hnaṭuan ihsin a cawlmi a siih party lam khalin a colhnak an cohlang zo tiah theih a si.\nRamkhel party hotu pawl cu Dothlennak ah tel a ngah lo ti`n Uktu lam ih suahmi Daan sungah aum ih cumi pahbal cun party tiang ṭhiatbal ton a theih ruangah tuvekin Salai Ceu Bik Thawng in party a suahsan hi a si tin Falam Online Media thuthang ah an tarlang.


Kan Kawlram A Thleng Aw Ding Na Zum Maw? - Chinland Today Media\nKan Kawlram A Thleng Aw Ding Na Zum Maw?\nDecember 17, 2009 11:27 am·1 comment\nLeitlun hlasakthiam hminthang pawlin le canganthiam hminthang tampi lawngsiloin zuknung cangthiam langsarpawl in kawlram ih thawngtlamipawl suah ding ah le kan pibik Aung San Suu Kyi suak lohli ding ah an nawr rero. Culawnghmansiloin, kan dung November thla ah Association of South East Asian Nations (ASEAN) pawl cu Siangapore ah tawngawkhawm in Kawlram thatnak ding thurel a si ih hleiah US president Barack Obama in kawlram hotulubik prime minister Genenal Thein Sein hnenah Suu Kyi a rangthei lam ih suah ding ah le thawngtlapawl suah ding ah nasa takin a fial zo.\nNovember thla thotho ah US assistant secretary of state for East Asian and Pacific Affairs Kurt Campbell cu kawlram policy a thlengawktheinak ding ah tiin a feh ih Aung Suu Kyi le ram hruaitupawl khal duhthusam zetin a kawm ngah. Cutin, kan ram (Burma/Myanmar) ukawnnak thatlo remthatsalnak ding ah leitlun hruaitupawl lawnghmansiloin a ram a ram in kawlram thatnak ding ah nawr rero a si. Kan ram khaipabik Thein Sein le a kuthnuai rorelpawl khalin hna kum 2010 hrilawk cu “free and fair” a si ding an ti ih hleiah Aung San Suu Kyi khal suahter a si menthei titiang in an rel tel. Culawngsiloin, ramsung ah prime minister General Thein Sein uknak acozah tawpter ding ah mipi ziangmawtizat cu lungrualaw in hmalaknak neih rero lai fang a si bet.\nRal leh lam ihsin Kawlram acozah miuk cun kan dung lam kum 1962 ihsin China, India le Thailand tipawl hi a beunak lungpuk bang in arak hmang zo. Cuihleiah, Russia le powerful ram thenkhat pawl khal a kawl-ngian thawn khuaitizuu a tulh ruangah A humtu ralphaw pawl ah a tuah sawn riangri. Mr. Campell kawlram fehnak ding lamzin sialsaktu Senator James Webb in ‘US ih Kawlram sanction a pekmi cu Kawlram in China thawn tankhuar nakah an rak hmang sawn’ tin a rel. Kum 2010 ah kawlram a thlengaw mai thei tiih mitampi ih zum a si lai ah kawlram acozah cun a thupten theihhar zet in tan a rak la rero.\nCuruangah kan Kawlram (Burma/Myanmar) cun a policy thleng ding lam zai a rel lo a si.\nTui naite thotho ah Kawlram cun North Korea cu sualnak ‘ka tuah khal le I bawmtu dingah’ ti lungput nei in a rualpitha si ding ah a sawm lala ih a sawmnak a sang ih a tu ah North Korea le Kawlram cu rualpi thazet an si lala zo. Kawlram in a veng hnen ram pawl thawn rualpi tha sinak a kaihhnget sung ahcun US cun Kawlram hrangah zianghman a tuah pitling thei lo ding ti in ruahnak a um. Curuangah kan Kawlram (Burma/Myanmar) cun a policy thleng ding lam zai a rel lo a si. A policy thleng hnak cun, a hlan hnakih fim sawn le nasa sawn in cangvaih a tum sawn a bang. Hmai kum 2010 hrilawknak ah mipi ziangmawtizat cu nunnak thap in tel an tum thotho ih ziang kan bang ding.\nKawlram policy hi thlengaw tum bangin lang hmansehla, An kut ih cathupi (file) pawl, zung (office) pawl le uktusinak a um sung ahcun mipi in ruahsannak kan nei mal a si. Hmai kum ah kawlram thlengaw ding ih a zumtupawl in kan zum daan ngan theisehla asilole, kan zumlo a sile ziang ruangah kan zumlo timi khal ngan theisehla, cu le ruahnak dangdang kan khawngkhawm ding ih theihnak le tanlak khawm daan khal kan nei thei ding. A hnuai ih comment peknakah nan ruahnak rak ngan cio uhla a lungawi um zet ding.\nNDF party hotu dingah Aung San Suu Kyi\nKawlram Thu Kan Zingzawi Ding: Barak Obama\nSuu Kyi In Suah Dingin Dilnak Ngan\nSuu Kyi an suah men thei\non December 25, 2009 at 5:09 am\nKa ram ah Ni tlang seh ti ka ruah nak khal a tam tlang ka hngak nak khal a tam na sa.\nKan Ram ih um hi cu Duh awk ding cu a um lo na sa .\nKa Ram tleng aw hram seh law!!!!\nBawipai kut sung ah um ko .


Rual Tthabik - Chinland Today Media\nAugust 2, 2009 12:32 pm·0 comments\nMiding pa cu a rualpi ih lamhruaitu a si. Asinain mi ttha lo pa ih lamzin in rualpi pawl lam a pialter. – Thufim 12:26\n– Saam 60-62\n– Rom 5\nHminthangzet mi internet sungih pehtlaih awknak pakhat ah ka lut ve tikah “Rualpi na nei lo” timi ttongfang in i hmuak hmaisabik ih ka lau rori. A dik lomi a si ti ka thei ko na’n caan malte sung ka riah i siatter. Tiduhmi cu minung a si lo mi website hman in “rualpi na nei lo” in ti cun riahsia in kan um thei. Kan taksa, thinlung le thlarau hrangah rualpi ttha kan ttul tinak a si.\nRualpi ttha cu ka thinharnak ka rel tikah mawhthluknak tel lo te’n in ngai sak. Kan tuarnak in theihpi. Kan neh caan ah in lungawipi ih ka sung caan ah in riahsiatpi. Thil sual tuah lo dingin lamzin in khihhmuh. Thudik hril in tuah thei dingin in hnek. Ka rualpi pawl cun ca vek le cu hnak tampi ka parah an tuah ttheu.\nBible in rualpi ttha aw zet David le Jonathan thu in sim. Jonathan cu a pa Saul ih siangpahrang sinak ro co theitu a si. Asinan Pathian in David hi Siangpahrang dingah a hril ti a thieh ruangah raltthazet in a ttanpi (1 Sam. 20).\nBible ih in hmuh sak bangtuk in rualpi hi hril thiam a ttul (Thuf. 12:26). Rualpi tthabik cu Pathian thawn a rualpi awtu le Pathian thawn a pehzom awknak in cak caktertu an si (1 Sam. 23:10).\nRualpi tampi nei dingin ka dil lo,\nBawipa, rualpi malte in pek aw;\nNa parah rin-um mi le rinsan tlak mi,\nRualpi ka lo dil.\nRualpi ttha cu lungvar mankhung vek an si,\nan man a khung ih ton an har fawn.


Korea ram ah kan Chinmi, Mipahnih Tidai in Fen | Falam Online Media\n29/08/2020, zaanlam nazi 3 luan hrawngah, Falam mi Salai Nung Piang, Khawpual khua le Salai Kim Tham Mawi, Valung khua, cu hnatuan an ṭhehhnu, an umnak Chuncheon Myo kiang tiva ah dai an bual ih tidai in an fen.\nKim Mawi cu tidai in a fen hmaisa ih, a rual Nung Piang in a va runsuak tum ih an pahnih in tidai in an fen hlo ih an rualpi Kawl pa 2 in an runsuak hai. Tuhi an pa 2 in Sizung ah tuamhlawm rero a si.\nPathian zaangfahnak in Nung Piang cu a dam cak vingvo. Kim Mawi cu a besia tuk ih ICU ah tuamhlawm rero a si. Cet ih bomnak thawn lawng in thawthawt rero men a si. Tu caan tiang ṭhatlam a pan thei hrih cuang lo.\nAn pa 2 in ṭhatlam an pan theinak dingah laicinsenpi unau pawl thlazacamnak thawn nan run mang cio dingah Falam Christian Fellowship Korea in Bawi Khrih hmin in zaangfah kan lo ngen.\nFalam Christian Fellowship Korea\n← Ralring : Covid 19 thuthang diklo ruangah Minung 800 luan an thi zo\nKorea ih hnaṭuan Kan unau Salai Kim Than Mawi in Mual in Liam san →\nThantlang bomb puak ah mipakhat thi, 12 in hriam tuar


1 Timote 1 (1 Timothy 1)\nHnenih Paul Cakuat Pakhatnak\nTimote cu Asia Minor ramih ummi a si ih Khristian mino a si. A pa cu Grik mi a si ih a nu cu Judah mi a si. Paul ih Pathian hnaṭuan a bawmtu a si ih a rualpi khal a si. Paul in Timote hnenih ca a kuatmi a pakhatnak sungah hin thil thupi zet pathum an um.\n(1) Kawhhran sungih zirhnak sual a ummi thu thawn peh aw in ralrinnak a ngan. An zirhnak cu Judah mi ruahnak le Zentail mi ruahnak a cokrawimi a si. An zirh awk bikmi cu kan lei tisa nun hi a ṭha lomi a si. Curuangah minung hi zohmanih theih lomi thuthup theih theinak le nupi pasal neih lo le rawl hrekkhat ei loin hrialnak lawng thawn rundamnak kan co thei a si, an ti.\n(2) A ca sungah Kawhhran kilkhawinak lam le Pathian biakkhawmnak lam thu zirhnak tla a tel. Hruaitu pawl in ziang bangtuk ziaza an nei ding ti thu khal a tel.\n(3) Jesuh Khrih riantu ṭha ziangtin kan si thei ding ti thu Timote hnenah ruahnak a pek. Cun zumtu a phunphun pawlih tlunah ṭuanvo a neihzia khal a sim.\nKawhhran le an hruaitu pawl ziaza (1.3-3.16)\nTimote ih hnaṭuan zirhnak (4.1-6.21)\n1In Runtu kan Pathian ih thupeknak in le kan ruahsannak a si mi Khrih Jesuh zaarin Khrih ih tirhthlah a si mi keimah Paul in, 2kan rinnak sungah ka fapa ngaingai a si mi Timote na hnenah ca ka lo kuat.\nKan Pa Pathian le kan Bawipa Khrih Jesuh in ngilneihnak, zaangfahnak le daihnak lo pe hramseh.\nZirhnak Sual Ralrinnak\n3Masidonia peng ka feh zawng ih ka lo fial zo bangin Efesa khuaah um dingin ka lo duhsakmi a si. Efesa khua ih thurin dik lo a zirhtu kha cubangtuk ih zirh nawn lo dingin va kham rori aw ti ka duh. 4El awknak lawng a suaktertu thuanthu menmen le cem thei lo ko ih rak nganmi an suahkehnak pupa hmin pawl uarnak khal hlon dingah sim hai aw. Ziangah tile cubangtuk pawl cun Pathian tumtahnak an kimter thei lo. Zumnak lawngin Pathian tumtahnak cu theih thei a si. 5Hi bangtuk ih ka lo fial tikah ka tumtahmi cu, thinlung thiang sungin a rami duhdawtnak, le siaṭha thleidannak thinlung thiang le a felmi zumnak um seh ti duhnak ruangah a si. 6Hi bangtuk hi mi hrekkhat cun an tlansan ih aat-thlak thu-el awknak sung an thleng. 7Pathian ih daan thuhla ahcun zirhtu saya ṭuan an duh; a sinain anmah ih simmi lala hman a tican an thei lo ih a theizet le lunghmuizet vekih an simmi thu khal an thei ngah ngaingai lo.\n8Daan cu a sinak ding vekih hmanah cun a ṭhami a si ti kan thei. 9Asinain kan ciin ding a ṭulmi cu, daan timi cu miṭha hrangih tuahmi a si lo; daan a buartu, miṭha lo, Pathian upatnak nei lo le mi sualral pawl, biaknak siseh thlarau lam siseh zianghman ih a siar lotu pawl, an nu le an pa a thattu pawl, laithat pawl, 10cin le daan nei loih a nung pawl, mihur pawl, sal zuarnak in sumtuah pawl, thuphan per pawl, thu theihpitu dik lo pawl, cule thurin dik kalhkih ih a nungtu pawl, cu pawl hrangih tuahmi a si. 11Cubangtuk zirh awknak cu than dingih i fialmi Thuthang ṭha sungah a um ih cuih Thuthang ṭha cu sunloih le upatin a ummi Pathian hnen ihsin a rami a si.\nZaangfahnak Ruangih Lungawinak\n12Ka hnaṭuan ka ṭuan theinak ah thazaang i petu kan Bawipa Khrih Jesuh hnenah lungawi thu ka sim. Hlanah cun Amah cu ka simsia, ka hrem ih ka hmuhsuam ciamco nain, 13Amah riantu dingah i hriil ih a hnaṭuantu ding tlak ih i ruah ruangah ka thangṭhat a si. Pathian cu i zaangfahtu a si, ziangah tile zumnak zianghman ka rak nei lo ih ka tuahmi hi ziang a si ti hman ka rak thei lo. 14Bawipa in a tamzetmi a zaangfahnak thawn i run burh ih zumnak le duhdawtnak i pek. Cuih zumnak le duhdawtnak cu Khrih Jesuh thawn kan pehzom awknak thawngin kan ta an si zo. 15Khrih Jesuh cu misual pawl rundamsuak dingah leilung ah a rung ṭum, timi hi a dikmi ṭong a si ih famkim zetin pom tlak le zum tlak a si. Cuih misual pawl lakah kei hi misual bik ka si. 16Sikhalsehla Pathian cu ka parah zaangfahnak a nei ih Khrih Jesuh a thinsaunak le a lungnemnak ka parih a langnak dingah a si. Cubangtuk in Khrih Jesuh lungnem thinsaunak kei misual bik miangmo parih a thlennak cu neh hnuah mi in amah an zum ih kumkhua nunnak an ngahnak dingih zohṭhim dingah a si. 17Kumkhua in Siangpahrang a si mi, thih ni nei lo, le mit-ih hmuh theih lo, amah lawng Pathian taktak a si mi, a hnenah upatnak le sunlawinak kumkhua in hmun camcin seh! Amen.\n18Timote, ka fapa, na tuah dingmi pawl na hnenah ka lo ap. Hitiih ka lo ap tikah a hlanah nangmah ih thu-ah profet ih a rak simmi thawn a kaih awmi a si. Cuih profet simmi pawl cu raldonak hriamnam ah hmang awla, 19thinlung thiang nei in na zumnak fekter aw. Mihrek cu an siaṭha thleidan thiamnak thinlung an thlun duh lo ruangah an zumnak an siatter ṭheu. 20Cubangtuk mi lakah Himenaias le Alexander tla an tel ih an pahnih in Satan kut sungah ka pek. Hi bangtuk ih ka tuahmi cu Pathian an simsiatnak reh seh tinak ah a si.


Osama Bin Laden that thei dingin CIA pawl rak bawm thuptu DR. Shakil Afridi cu thawng an thlaknak ihsin zohman theilonak hmun ah an ṭhawn – Ethuthang\nOsama Bin Laden that thei dingin CIA pawl rak bawm thuptu DR. Shakil Afridi cu thawng an thlaknak ihsin zohman theilonak hmun ah an ṭhawn\nApril 29, 2018 Iris Hnem Al Qaeda, CIA, Pakistan, World\n2011, ralhraang Al Qaeda hotu, Osama Bin Laden that thei dingin CIA pawl rak bawmtu Pakistan mi Dr. Shakil Afridi cu a umnak thawnginn, a hrang ih a himlo ruangah zo hman ih theilonak thawnginn dangah an ṭhawn tiin Pakistan news channel pakhat cun a phuang.\nAmah cu May 2, 2011 ih Osama Bin Laden that thei dingin CIA pawl a bawm hnu kum 1 luan ah Pakistan cozah in rampi thuneitu pawl thei loin a thupten CIA pawl na bawm ruangah kan rampi daan na pahbal a si tiin kum 33 sung thawngtlak dingin thawng an thlakmi a si.\nThawng an thlaknak Peshawar jail thuneitu pawl ih simdaan ahcun ralkap tamzet le palik pawl, tlawngkai ni 5 zaan ah ra in Dr. Shakil Afridi cu an hruaisuak ih khawinah hmunih an hruimi a si tikhal kan theilo tiin Pakistan local news channel pakhat hnenah a sim.\nThuthang hrekkhat cun hih a umnak thawnginn ah Osama Bin Laden thawn pehpar awmi pawlin an that pangding an phan ruangah zohman theilonak hmun ih an hruai hlonak a si ti`n an sim.\n2011, Osama Bin laden thuhla an zingzoi rero laiah Dr. Shakil Afridi cun CIA pawl bawmin a hnaṭuantu pawl thawn Binladen umnak compound sungah ka-kuai-sii dawt dingin an lut ih cutin a sungih um mi mipakhat phone number an ngah theiih cuhnu lawng ah Bin Laden umnak cekci theiciangin US pawl in an thattheimi a si.\n← Olten hawlhmuh theihlo mi Zuk Danglam 30\nCe Ce: “My Heart Will Go On” – The Voice Myanmar 2018 →\nRUSSIA RAM AMUR TIKULH TIVAKAP AH KUT BUL 54 TELMI BAG AN SAR\nMarch 9, 2018 Iris Hnem Comments Off on RUSSIA RAM AMUR TIKULH TIVAKAP AH KUT BUL 54 TELMI BAG AN SAR\nGOOGLE COMPANY SUNGTTUAN AN THI TIKAH\nJanuary 5, 2018 Iris Hnem Comments Off on GOOGLE COMPANY SUNGTTUAN AN THI TIKAH\nFebruary 2, 2018 Iris Hnem Comments Off on THUSUTDING HLIR IH KHAT VANCOUVER FALA ELISA LAM THIHNAK (+video)


Ralhrang Pawlin Naupai Thilzuar Lai An Kap That – Meifar\nRalhrang Pawlin Naupai Thilzuar Lai An Kap That\nRalhrang pawlin Bago ramkulh, Innwin lamzinkap ih Htun Seafood Distribution thilzuar naupai kum 23 mi Ma Chit Chit Tun cu meithal in an kap that thu kiangkap um mipi pawlin media hnenah an sim thei.\nKiangkap um pawlin January 31 zan nazi 9:30 hrawngah ralhrang pawlin an kap ih siizung ah an tlanpi hngal nan siizung an thlen tikah cun a thi zo an ti. A pum ah an kap ngah ih a pum sungih um naute khal a thi cih.\nMa Chit Chit Tun cu Innwin ahmat (10) ah amahten innluah in aum, vansiatnak a ton laiah a pasal cu inn ah aum lo. Ma Chit Chit Tun ih naupai cu thla 7 a luan zo ih March 4 ah nau a nei ding thu online parah arak tarlang zo.\nTualsung mi pakhat in, “Innwin ahmat (10) lamzin parah naupai pakhat an kap that, an kah thahnak kiangte phungyi tlawnginn ah ralhrang pawl umhmun an khuar.\nAn kap that hnu khalah ralhrang pawlin zingzoinak tivek zianghman an ra tuah lo, phungyi tlawnginn ih umhmun khuar ralhrang pawlin an duh tiktik ah meithal an kap ṭheu. Ma Chit Chit Tun hi ṭhaten hnaṭuan ih eihawl a si, ramkhelhnak thuhla khalah a tel dah lo” tin media hnenah a sim thei.\nPu Kim In A Ek Tiang A Kilhim, A Ek Latu Cu Thihdaan An Orh Ding


US Thimnak Kongah A Hnu Bik Thawngthar – Chin World News Evening\nUS Thimnak Kongah A Hnu Bik Thawngthar\nNovember 23, 2020 Salai Van World News\nFalam ca in ttialmi si i, Laica he a khah ko caah cattialtu ttial ning tein kan vun tar chin ve. AMERIKA HRILAWKNAK Thuthar (23. 11. 20). Tuizing cu thuthar lawng kan ngan ding: Georgia: Georgia State Govenor cun dan vekin Biden cu nehnak ca a pe zo. Asinan vote an siarsal mikha State dan vekin automatic ih tuah mi a si ruangah Trump Legal Team dil vekin Vote Audit an tuah lo. Khati rizal a suah ding cu theih cia a si. Tu cu Court ah vote zate scan tuahih audit dingin thu an pulut. Vote an audit tikah vote diklo an hmuh pang cun an certify zo mi khal kha an rescind(hnukkir)sal thei. Asinan vote diklo an hmuh lo cun Biden in a neh lanta ding. thuthar um hlan sung cu Georgia EV 16 cu Biden ta ih ruah phawt khala sual lem lo ding.\nPennsylvenia: Biden nehnak ca pe hrih lo dingin Trump Team in an dilnak cu Philidelphia Central District Court thuṭhentu Matthew Brann cun finfiahnak a um lo tiin a hnawlsak. Asinan Trump ih Lwayer Rudy Giuliani cun, “Thutheitu 50 kan neih mi khal in kawhsak lo. Finfiahnak tampi kan pek khal a zoh duh lo” a ti. New York khawpi uktu hlun Rudy Giuliani cun, “Lawyer pakhat dinhmun in Case 300 lenglo ka rak dinpi zo ih kan case hi a nghet tawk a si” a ti. Trump Team cun himi Obama/Biden ih ruat mi Judge parah beiseinak kan nei lo hrimhrim. A can pawtsau kual loih in hnawlsak hi kan lungawi. Appeal court ah kan feh hngal ding. Cun Supreme Court khal kan nai vivo’ an ti. Mizan cawlhni sunah Circuit Court(3) ah appeal an tuah zo.\nUS Federal Court umdan cu District Court ah judge 678 an um ih Republican lam ruat mi 312 le Democrat lam ruat mi 317 an si. Cumi ihsin Appeal Court(Circuit Court/court of Appallet) 13 ih Judge 179 an um. Republican lam ruat mi Judge 96 le Democrat lam ruat mi Judge 81 an um. Pennsylvenia hi 3rd Circuit ram a si ih Judge 14 lakah Republican President ruat mi Judge 8 le Democrat 6 an si. Michigan le Wisconsin hi 6th Circuit ram a si ih Judge 16 lakah Republican ruat 11 le Democrat ruat 5 an um. Georgia hi 7th Circuit ram a si ih Judge 10 lakah Republican ruat mi 8 le Democrat ruat mi 2 an si. Trump Team pawlih thu thehluh hi Judge in an rak ngai thupit sak lo an ti ṭheu ih Appeal Court talah cun ṭhaten an rak ngaisak dingah ruat sehla.\nCun Court sangbik Supreme Court ah hin Justice 9 an um ih Republican president ruat 6 le Democrat president ruat mi 3 an um. Asinan 2005 kumih Bush ih rak ruat mi Chief Justice John Robert hin a thupi cinah Conservative lam a phatsan ṭheu ruangah an buai thei nasa. Tu khal Amy Barrett an nemhngeh hlante ah Republican lam phatsan in Liberal lamah a vote ruangah Pennsylvenia hi hiti an buainak a si. State dan kalhin State Court in hrilawk hnu ni 3 tiang vote cohlan a siansak cu Republican lamin Supreme Court ah an pulut nan 4-4 in an cohlang lo. John Robert in a phatsan ruangah a si.\nWisconsin khawpipawl ah Vote siarsal an thawk zo. Michigan ah cun Wayne County in Biden an certify lo ruangah certify lo dingih court ih ngen a ṭul hrih lo. Trump Legal Team in Sidney Powell lakah an thairfihlimaw deuh. A san cu a ṭawng mi hrekkhat cu hleifuan tukih finfiahnak le a pe thei fawn lo. ṭhimnak ah Dominion software in Trump vote Million 38 lai Biden a pe tivek..\nUS Federal Election Commission Chairman James Trainor cu Sky News Australia in, ‘Voter Fraud’(vote diklo) a um na zum maw tiih an suh tikah thil fehdan le umdan ka zoh tikah a um ka zum rori a ti. Russia President Putin cun, “Media-pawl hril mi si lo, US mipi hrilmi President a ra suah tikah zo an si khal le ka pawm leh ding. Cumi a fiang hlan cu thinsau ten ka hngak hrih ding” a ti. Michigan in an certify hrih zik lo. Pennsylvenia cu tuizan certify ding an si ih Court ah block dingih ngen a si. Boruak hin siat lam si maw ṭhat lam si maw a pan hrih lo. Credit: -Lal Lian Zual, Naypyitaw\nTutan Trump Biachim Cu Biden Caah Cun Ningzak Taktak Si\nVideo: Wow! Mak Hih. Benjamin Sum Nih Sungbung Airport Hla Thar “Surbung လေဆိပ်” Hi Vun Zoh Ve Hmanh!\nBreaking News: Khah Chuncung Khua ah Ralhraang Mawtaw Pasarih An Lut An Taang Rih Mipi An Lautuk


US acozah in internet thar hmang hang – www.zanniat.info\n689 Science & Thilmak\t, THUTHANG\t7 years ago Web Admin 0\nUSA acozah in thupruk niu in internet phundang heh a hmanghnak kum 2 i zo thu phuang ii. USA mithiam te in tun ai kin hmanghnak internet heh him lo ai midang in internet song lut thil ai thil siik thil in lang de maan tun ai bang i lo phundang roh hmang tuhin zingzoi le quantum internet tihnak tawk zo ai hmang pan hang ii.\nLaivum minung in kin ling thilhnak thil ciik ber relhnak le cia bang thula zirhnak heh quantum tiin science lam in ko ii. Cia thiamhnak hmangin internet hmangdan bawn suak zo ii. Quantum internet hmangin internet ah thula hlathnak heh a hlattu le a dongtu hnen ah ian hleng thil ii, thula (Data) heh hmun hnih (a hlattu le a dongtu) ah ian hleng thil ii. Hetih i maan internet ah hlathnak thula heh a kuattu le a dongtu karlak in siik thil, lang thildan umh lo ti ii. He quantum internet heh thula hlatdunhnak ca a him tuh berin ruathnak ii.\nHe thula heh Maxico ai Los Alamos National Labs in quantum internet heh kum hnih lai hmang cul zo thu phuanghnak in mipui in ling pan ii.\nBible lam mithiam te pawl in caan bo dawn fangin laivum ai thula pehzomhnak heh thunaitu pakhat in awh sek tuh i maan tun ai quantum internet heh acozah in kin thula veksen kilkhawlhnak in hmanghnak thil tuh tiin a laukul lam in hlir ve ii.


Thingtheirah pawl Ih Siangpahrang - Chinland Today Media\nDecember 26, 2009 7:37 pm·0 comments\nCuti a si ruangah ka u le ka nau tla, … nan ruang pumpi cu a thiangmi le cohlan tlak raithawinak bangtuk in Pathian hnenah pe uh, tiah ka lo dil. -Rom 12:1\n– Amos 7-9\n– Thuphuan 8\nDu-yin-ti’ cu khuasatnak ram ih thingrah phunkhat a si ih thingtheirah pawl ih siangpahrang a si an ti. Na duh tla a si thei, duh lo tla a si thei. A duhtu pawl cun thil dang hnakin an duh. A duh lotu pawl cun a rim hman an hua. ‘Du-yin-ti’ cu ka nupi in a duhzet. Kan dung naite ah a rual nu in ‘Du-yin-ti’ tthazet kuang in a run kuat. Taimak suah in thil ttha a tuah sakmi a si.\nKeimah te hiti’n thu ka sut aw, “Kan duhdawtmi kan rualpi pakhat hrang hman ah thil tthazet kan tuah sak thei a si ahcun, A nunnak in petu kan Bawipa hrangah malte lawng maw kan tuah ding?”\nJesuh ih tahtthimnak sungah, bawi pakhat cu a hnen-um mi 10 hnenah paisa a pek ih, “Ka ra kir hlan lo sum rak tuah hnik uh” a ti (Luka 19). Inn a ra tlung ih an paisa cazin pawl a sut. A ti tthatu hnenah, “A ttha, nang hi hnen-um ttha na si” a ti. A ti ttha lo mi (c.22) hnenah “hnen-um ttha lo” a ti.\nHih thuanthu ih a sim duhmi cu, in pekmi kan kilkhawi tthat ding hi a si. Pathian ih in pekmi ah rinsan tlakzet ih kan um hi A hnenih thil tthabik kan pek saalmi a si. Bawi pakhat in a hnattuantu pawl paisa a pek vekin Pathian in a hna kan ttuannak dingah laksawng in pek. A tthabik in kan tuah sak lo ahcun a hlotertu kan si ding.\nNa thil tthabik Bawipa pe aw,\nNa thinlung kha a hmaisabik ah pe aw;\nA hnattuan kha a hmaisabik ah ret aw,\nHmun zate’n hlan aw.\nMidang hrangih riantu kan sinak in\nPathian hna tthabik kan ttuan.


Salai Thangte & Mai Tialte biakawknak (III) - Chinland Today Media\nApril 3, 2009 1:06 pm·6 comments\nKan lai Fala le Tlangval Salai Thangte le Mai Tialte ih chat/biak awk nak hi siar a nuam zet. A cang theimi thil si loin a cang rero mi thil a si sawn ruangah a si.\nSalai Thangte khal tlangval pa ngai zet zawnlung zet le rinum zet a si vekin a hmailam caan thuk pin a ruat…khat lam kau ah Mai Tialte an khua pawl ih vancungmi ti ih an kawhmi rori fala fel le thianghlim a si tikah tlangval menmen cun an dai ban lo cu a si. G-talk ih an biakawknak a veithumnak (III) nak a si.\nA veikhatnak (I) a cem hnu ah a hlan ta pawl khal siar ding a hnuai lam ah a um. Mai Tialte cun hitin a thawk:—–\nTialte : Hi….dam maw?\nTialte : Kan dung kha meisa thim, thil dangah na ruat pang ding ka phang. Kawlram cu na theihcia vek, sun ah line cut lo le meisa thim theu.\nThangte : Aw ee, ka zum ko. Nan a taktak le taktak lo cu ka thei lo. Na sim mi cu ka zum theu ko.\nTialte : U Thangte nang theutheu hi cu aw…na thinheng maw I sim ta aw…? Heng lo ti…? Heng maw?\nThangte : Heng lo.\nTialte : Henglo ti cu heng deuh si pei cu…ti?\nThangte : Heng lo ve…a heng tla le ziang sawt, si lo maw….internet tivek le phone tivek cun bum awk ol em ti…?\nTialte : Ai, Ai, ka lo bummi si lo cuh! Taktak in meisa thim mi si kha…in ngaithiam aw maw…\nThangte : Ok Ok, a pawi lo ve.\nThangte : Tialte, ca ka lo kuat le mi na khirh tlai thei tuk ih, na buai deuh bang e ti…? Inn leng na ngah deuh si ding ka zum.\nTialte : UThangte, fala ka si ih a caan ahcun in leng ve ding a tul si. Asinan, cuvek ciammam cun ka buai lo sokhaw…na ca ka leh har le har lo thu ahcun nitin hin mail ka lut thei lo theu…man lo neuhneuh vek thawn…in ngaithiam aw.\nThangte : Ka lo ngaithiam ringring si e. Tulai cu ka it that theilo, thu ka ruat deuh maw si ding…hna tuannak le a sinpi lo..a.. a…a…\nTialte : UThangte ka lo bawm thei mi um maw? Thla ka lo camsak theu sokhaw…ziangmi na ruat…ziangmi ah khan na tluang lo…? In sim ding a pawi maw?\nThangte : Tialte, cuvek ih reltham cu si lo. Ka um daan a nuam lo ti men si ko…thla in cam sak ih ka lungawi…minung hi kan upat vivo cun thuruah a tul theu…ka nauhak kum 11 hrawng ih ka thuruah le a tui ka thuruah cu a thlau aw zet si….duh le duh lo in nupi tla nei ding kan si fawn tivek si ko…\nTialte : UThangte nangtla cu fala na duhduh na thlang thei ko si…e! nan in kiang ih Parte tla kha a fala lai so khaw…ka lo biak sak ding maw….? A mawi laifang an ti so khaw…lengtu tla a nei theu an ti, asinan zohman tlangval a nei lo tin an rel so khaw…ziang tin na ruat?\nThangte : Tialte, in ti hrim duh hlah aw…thu thaten ka lo sim sokhaw.\nThangte : Thil hi, a si daan vek cekci ih rel a tul maw si?\nThangte : Ka sim duhsan khal na thei ih hivek in, in ti theu cu a nuam lo.\nThangte : Kan dung vei hnih kan biak awk ihsin ka lo duh le uar zia sim ngam le ngamlo in ka lo sim.\nTialte : UThangte ka lo capoh lo pi. Fala pakhat ve ka siih cuvek men cun a theihlopi…fala ka sinak in ruahsak theu aw ka lo ti…duh awk men timi hi thil ol zet a si nan caan saupi hrang ah ruah tul mi a tam sawn lai so khaw….\nThangte : Tialte vei ziat ka lo sim ding? Tuini tiang kan be aw ih ca khal kan kuat aw…in duh le duh lo veikhat te hman in sim lo….in duh maw duh lo tiih thu ka lo suh le internet tivek ah cuvek an rel dah lo na ti…phone ih ka lobiak le phone ah cuvek duhdawtnak an rel kel lo na ti…a dik ko. Fala pa ngai zet na si ti khal ka lo thei…kei ka umnak US ihsin ra tlung ta hrat in ra lo sim ding cun ahar ve tuk fawn….ka lam hin tuah daan ding le ti daan ding tla ka thiam lo…hi tluk ka lo duh timi cu na thei ko nan…in sim duh lo mi a si…\nTialte : Ka thinlung a buai theh. UThangte ka suak men ding…ni dang le kan biak aw leh ding maw, thil dang pi ah ruah hlah aw…\nThangte : Hi hi si ko. Hivek thu ka lo relpi tinten na thin heng theu.\nTialte : UThangte mipakhat ih thinlung thei aw la cu na zangfak ko ding…na nawt sianglo ding…\nThangte : In sim aw la, a tul daan in kan ruat tlang ding si. Pitling na si ve ko. Ziang ah zep a tul.\nTialte : Duhdawtnak timi hi ka ruat thiamlo…ka theithiam fawn lo. Kan sungkua um tu daan pawl cipciar in lo ruah sehla na lung aa theh ding…cuvek dinhmun ihsi a thangliam mi kei hin nangmah vek Aaaa! Ka sim lo le a tha sawn ding…tuini cu ka thinhar tuk ih ziangtik ah kan biak aw sal ding?\nThangte : Ka lo phone sal ding…kawlram zan nazi 10:00 ah ka lo phone ding aw…\nTialte : Paisa na cem tuk ding.\nThangte : pawi lo ve.\nTialte : Si ko, in phone le thu kimcang ten ka lo sim ding.\nThangte : Rak it lo ten aw…\nTialte : Bye ka suak ding….Mangtha\nSalai Thangte & Mai Tialte biakawknak Part – I (siar bet)\nSalai Thangte & Mai Tialte biakawknak Part – II (Siar bet)\nZiang ruangah duhdawtnak in-in tuahmawh theu?\nZan Dai ZilThli Zuun – I\non April 4, 2009 at 12:56 am\nCo awk hram haiseh.\nbiak te says:\non April 6, 2009 at 4:03 am\nCa ngan tu pakhat ciar kan hmuh dan kan ngan ih nan ca ngan pawl ka ruat sal theu tik kan Falam groups mail pawl kan nei hai ih cu mi lak ah Chinland groups ih to cu lung len a hnem Ca siar ding khal a tam\nhna a ngam na sa\non April 8, 2009 at 4:29 am\na siar nuam tuk……………\non May 15, 2011 at 12:55 am\nSiar nuam ko dupdo,\nTuisan IT san ah fala pakhat hman nei lo um hi ka mangbang\nZan danglam says:\non May 15, 2011 at 2:41 am\nZawltling! a kum tel rei hnu ah himi biakawknak na comment ih ka tlangval lai i mangsuak ter sal sisi….\nOnline ih ngaiawk le phone sung ih ngaiawk ka tep ih a har pam so khaw…\nThangte le Tialte cu a nei aw zo si…\non May 15, 2011 at 3:04 am\nCT pawl hi liamcia thil pawl nan porhsuak sal maw…?\nNgai a va um maimai ve aw…\nComment tla kan thiam vivo a bang.


Falam: Covid-19 Dokhawmnak Hrang Mipi Hnen Ah Zangfah Dilnak – Meifar\nJuly 30, 2021 admin Lawrkhawm 0\nFalam Christian Ministers Fellowship in August 1 ihsin 14, 2021 tiang kharkhum aw hrih dingah zangfah dil.\n(1) Falam khuasung Covid-19 dokhamnak ah FCMF ih zangfah dilnak bangtukin June 23, 2021 ihsin July 31 tiang ni (40) sung mah le inn ah um in mipi ih tan nan lak ciarnak parah FCMF in lungawithu kan sim.\n(2) Covid-19 nat dokhamnak ruangah sungkhat, kawhhran pi, rualpi tha le khuapi thihhloh toncan khal ah thlakung zawn aw thiamlo, sunnak le sunloihnak khal nei theilo leh thlahawk thiamlo dinhmun kan si cu kan riah a sia zet.\n(3) Pathian zangfahnak, mipi zaten le harhdamnak tuanvo nei zaten tankhawmnak ruangah Falam khua sungah Covid-19 natnak a dem deuh vivo tin hmuh a si ih lungawi za ngaingai a si.\n(4) Asinan, atu ih Kawhram, kan kiangkap khuapi pawl le Falam dinhmun zoh tikah mipi zalenin tlangleng khawm ih umthei dinhmun kan si hrih lo. Curuangah harhdamnak lam ih hmuhdan hram bunin Falam khuasung mipi August 1-14, 2021 tiang a hnuai lam bangtukin thlun thei hrih ding zangfah kan lo dil bet a si.\n(a) Covid-19 nat suan awklonak dingah mah le inn ciar um ding. Innsang nauhak khal midang nauhak thawn lektlang, umtlang lo ding. Loh theihlo lengsuak tul asile hmaihup (mask) bun in a tulnak ah kuthruk (surgical glove) bun tengteng ding.\n(b) Bazar kiang le khualak ah to in mibur suahtertu hanghnah hangrah zuar lo ding. (c) Mipi harhdamnak ruat in mibur suaktertu rawldawr, lakphak dawr, zudawr, tvp khar thluh hrih ding. (d) Sa lei duhtu in sa zuartu hnenah phone thawn cah awin mibur suaklo dingten lei awk ding.\n(e) Khualak ih hanghnah hangrah le thilri dangdang zuar zemtu cu Covid-19 test cia ih negative a simi lawng in mask le kuthruk thawn zuar/zem ding.\n(f) Himi ritekmi ni (1-14 August 2021) sungah mithi (Covid nat silomi tel in) neih pang a sile, sun (khuavang) sung a si ahcun a rangtheibik in a mal theibik mipum vial in vui cih ding; zan (khua thim hnu) ih thi a sile siizung mithi retnak ah ret cih in a thaizingpit ah vui cih ding. (g) Falam khausung ih a bur in hnatuannak hmuahmuah cawl hrih dng.\nSa le hanghnah hangrah leinak hang pehtlaihnak: Sia sa: 09449581489, 09255189591, 09400304747, Voksa: 09400305476, 0945088953. Arsa le nga sa: 0942640760, hanghnah hangrah: 09400305738\nBirthday Lawmnak Ah An Sawm Ih Pawngsual A Tong


Teimaknak in Dinhmun Pakhat a Suhpi | VCTH\nTeimaknak in Dinhmun Pakhat a Suhpi\nHome » Cahram » Teimaknak in Dinhmun Pakhat a Suhpi\nBy vcth on October 21, 2010.\nInnsung ih um malte ka khop deuh ih in hmailam ah cauk pakhat le tokheng pakhat thawn ka ca sairnak hmun ka ṭhin. Ka to, ca ka siar, ka hmai ah cu kan sangkapi 20′ hrawng a sau mi lawng a um. Voikhat voihnih khua ka tang phah. Sangkapi parah nuam teten a zawh nuarno mi Kharkhem te ka hmu. Kharkhem cakvak lemlo te a si. Ziang ka siar lemlo. Nazi hrek hrawng ca ka siar, ka zoh sal. A rak zawh ṭheh man. Ka rauhnak hnak in a rang. Zinghnam in Minute 1 ah a zawh ṭheh ti sehla ka mangbang lo ding. Cui ka kharkhem te ih a speed cu a nuar ti ka thei ih ruangah ka ruahnak hnakin a rak rang ka tinak a si. Kan nauhak lai ih Kharkhemte thu, Cumkheng le Sabek thu kan zir mi pawl i mang ter ṭheh.\nThil pakhatkhat thiam ding ah hi talent a thupi tuk in kan ruat ṭheu. Kan talent, kan ti thei zawng a si lem lo ahcun ka nor lem lo. Talent cu a thupi lo cu a silo nan ka zum mi pakhat cu kan zuam fahran-ah cu cin le ri pakhat tiang cu kan thleng thei ding ti ka zum. M Div ka kai lai ah rual ṭha pakhat ka nei. Tluanga tiah kan ko. Amah hi cathiam zet, mi bright zet a si lem lo. Thu thei, cing rang ti vek ah tla cu a hnakin ka cingkeng rang deuh. Nan a zuam nasa, ziang hmuahhmuah ti fekfek in a timtuah. M Div kan ṭheh tikah cu a nih cu outstanding student ah a cang. A hnak ih bright kan nih pawl cu a dung ah kan tang ta.\nNang tla rualpi cu vek, lole tahṭhimnak sim ding tete na thei ko ding ka zum. Khah, zuamnak ti hi a thupi nasa. Kan theih a ṭulmi, kan ṭhiam a ṭulmi, kan zir a ṭulmi pawl na thiam zawng, na talent a silo hman ah zuamnak le teimaknak thawn hmainor uhsi. Teimaknak in dinhmun pakhat a suahpi, cu vekin Pathian tla in miteimak cu a thlawsauh duh ve.


Netherlands &Serbia Dotu Ding Germany Hmin Cazin Thar – Times Of Chinland\nNetherlands &Serbia Dotu Ding Germany Hmin Cazin Thar\nGermany Coach Low cun Euro 2020 Cup qualify hrang Netherlands an do dingmi le rualremnak puai ih Serbia an do dingmi hrang minung a kokhawm ih mithar tete hmuh ding an tam. Low cun Bayern Munich player Boateng,Muller le Hummels pawl cu ka ko nawn lo ding a ti bangin a ko nawn lo taktak ih an aiah tleirawl pawl a kosawn.\nGermany Coach Low ih mihlir tharmi pawl cu Kawlkil :Manuel Neuer (Bayern Munich), Marc-Andre ter Stegen (Barcelona) Kevin Trapp (Eintracht Frankfurt)\nDungkham :Matthias Ginter (Borussia Monchengladbach), Thilo Kehrer (PSG), Antonio Rudiger (Chelsea), Nico Schulz (Hoffenheim), Niklas Sule (Bayern Munich), Jonathan Tah (Bayer Leverkusen), Marcel Halstenberg (RB Leipzig), Lukas Klostermann (RB Leipzig), Niklas Stark (Hertha Berlin)\nLaitlan :Julian Brandt (Bayer Leverkusen), Leon Goretzka (Bayern Munich), Kai Havertz (Bayer Leverkusen), Joshua Kimmich (Bayern Munich), Ilkay Gundogan (Manchester City), Serge Gnabry (Bayern Munich), Toni Kroos (Real Madrid), Marco Reus (Borussia Dortmund), Leroy Sane (Manchester City)\nHmaitlan :Timo Werner (RB Leipzig) le Maximilian Eggestein (Werder Bremen) pawl ansi.\nGermany cun Euro 2020 Cup qualify hrang Marh ni 24 ah Netherland an do dingih March 28 ah Serbia thawn rualremnak puai an lek ding a si.\nPortugal Ram Hrang Captain C.Ronaldo A Rakir Sal Zo\nFIFA Club World Cup Ah Team 24


Hurricane Sandy Thlisia Tuar Pawl Hrang Justin Bieber - Chinland Today Media\nHurricane Sandy Thlisia Tuar Pawl Hrang Justin Bieber\nNovember 6, 2012 12:35 am·0 comments\nNew York khawpi hurricane sandy thlisia ih a nuai ciamco ruangah minung tamzet an thi ih hlei ah mi 30,000 – 40,000 pawl cun umnak inn nei lo in an vakvai. Tuisun ni tiang, in ding le ei ding neilo tiangih khawsa an um lai.\nA phunphun in bawmnak an hawl rero nan mi a thawngtel ih khawpkham in ei hmuh a harzet ruangah leitlun hlasakthiam hminthang le sumpai hlawh tambik pakhat Justin Biebar cun harsa tuar pawl bawm ding ah tlang a au.\nJUSTIN Bieber 18 cun Twitter ih a thluntu pawl hnenah Red Cross pawl thawn hnatuan a duh thu a tarlang. Cun, amah duhdawttu million 29 pawl hnen khalah harsa pawl bawm ding ah a ngen. Bieber cun a rei hlanah harsa pawl bawmnak sumpai ziangmawzat a thawh ding an zum thu an tarlang.\nJustine Bieber In Lungkuainak Hla Ngan\nJustine Bieber In ‘Whitney Elementary’ Tlawng A Vehvai\nJustin Bieber Website Tuahtu In $1M Kuan\nJustin Biber Ih Music Video Channel Thar ‘Juicebox’


Bangladesh Ih Lamzinzawhtu 4 Palik In Kap That - Chinland Today Media\nBangladesh Ih Lamzinzawhtu 4 Palik In Kap That\nJanuary 30, 2012 6:38 am·0 comments\nVOA | January 30\nBangladesh Nationalist Party (BNP) tantu thawngtel cu cozah in vote pekhrilawknak cu dik tak ih an neih theinak ding ah zohfeltu ruat ding in an nawrnak ah lamzin cu January 29, zarhpini ah an zawh ih hi lamzinzawhnak an neih rero laiah palik pawl in an melthal an hmetpuak ihhleiah mitthli titlaknak gas an kah ruangah 4 in nunnak an hloh phah ih 200 lenglo in hliamhma nazet an tuar phah a si.\nHi lamzinzawhnak cu Chandpur le Laksmipur khawpiah asi ih palik cun veihnih hmethal an hmetpuak asi. Thuneitu lam cun mipi in palik pawl cu lungto thawn an deng ihhleiah palik in mipi fehtlang lo dingih an khamnak pawl par tiangih an kai ruangah palik cun tingaihnak theilo in hivek ih an kahnak san asi thu an rel.\nHI vekih vote peknak zohfeltu cu wingi Sheikh Hasina in a rak hnawl ruang ih hivek ih mipi in an lungawilonak an lanternak san a si khawpi dngdang khal ah lamzawhnak an neih thukhal tuhthangca in a tarlang.


Falam ah COVID-19 Mithi 1 Vuiliam (August 30, 2021) – Meifar\nAugust 30, 2021 (tuni) ah Pi Thiam Taang @ Thawng Ceu nu (kum 78) in mizaan (August 29) zaan ah Falam siizungpi ah in cemsanmi cu mortuary ah zaan khat ret a si hnu tuzing ah Laampa thlanmual ah Volunteer pawl le kawhhran țuanvo nei pawl in an vuiliam zo a si.\nCOVID-19 ruangih Falam peng sungah a thimi pawl cu: June 2 ah Pi Zing Rem Thluai (Kum 53), June 12 ah Rev. Piang Bik (Ramthlo- Kum 51) le Pi Khawfeli (Rihkhawdar- Kum 81), June 13 ah Pu Sui Ceu (Kum 67) le Pu Lalthanpuia (Rihkhawdar- kum 38), June 16 ah Mai Lal Muan Kim (Kum 27), June 18 ah Pi Za Nawn Kai (Kum 79)\nJune 19 ah Pastor Thang Hre Mang (kum 33), June 21 ah Pi Lun Khaw Niang (kum 76), June 22 ah Salai Lal Than Eng (kum 25), June 24 ah Pu Cung Lian (kum 66), June 25 ah Pu John Ral Za Lian Kulh (kum 60), June 26 ah U Win Naing (Rihkhawdar- kum 72), June 27 ah Pu Hrang Thawm Vel (kum 62), June 28 ah Pu Leeng Tin Hre (kum 66)\nJune 29 ah Daw Win Mya Kyi (kum 51), June 30 ah Pi Ni Siang Men (kum 39), July 1 ah Pi San Del (kum 63) le Pu Lal Duh Cung (kum 44), July 2 ah Pu Hung Hleih (kum 46), July 5 ah Pu Thang Lam Kim (kum 40), July 7 ah Pu Martin Hniar Cung (kum 72), July 9 ah Rev. Philip Tlei Thuan (kum 63) le Pu No Lian Sang (kum 73), July 10 ah Pu Ronald Ci Hem (kum 75)\nJuly 11 ah Pi Thian Vel (kum 55) le Rev. D. Vai Lian Zul (kum 50), July 12 ah Salai Cin Sum Bik (kum 29) le Pu Anselm Vung Suan Kham (kum 64), July 14 ah Pi Aye Sui (kum 50), July 15 ah Pi Sui Par (kum 70), July 16 ah Pi Țuan Kai (kum 63) le Pu Hai Hlei Thuan (kum 75), July 17 ah Pu Mang Tho (kum 60) le Pu Hniar Kung (kum 84), July 18 ah Pu Kap Dun (kum 93)\nJuly 20 ah Pi Tai Len (kum 90), July 21 ah Pi Fung Thluai (kum 76), July 22 ah Pu Hrin Cung (kum 59), July 24 ah Rev. Run Ro Hngak (kum 58), July 30 ah Pu Lian Zam (kum 55), August 2 ah Pu Con Piang (kum 69) le Dr. Van Lal Za Thang (kum 32), August 4 ah Pi No Lian Tlem (kum 52), August 10 ah Pu Nung Luai (Maihol khua – kum 73), August 12 ah Pi Zun Kil (kum 76) le Rev. J. Suah Thang (kum 79), August 14 ah Pi No Dim (kum 55), August 18 ah Pu Sui Nei Hmung (kum 57), August 27 ah Pi Ngun Nei Zing (kum 61)\nAugust 29 ah Pi Thiam Taang (kum 78) pawl an siih Falam khuasung ihsin mi 46, Laikhua lam ihsin mi 5 an thi zo ih zatekom mithi 51 an um thlang tiah theih a si. (#Falam Community Media)\nRalkap Pawl Cu PDF Vekin Lem An Cang Ih Khuasung Mipi Pawl An Hringhro


LALRAM PAHNIH - Hre Mang\nLALRAM PAHNIH: PATHIAN LALRAM LE SATAN LALRAM\nLeitlun milai thawn a pehlai mi, milai hnenah theihtermi, milai uktu lalram pahnih a um: Pathian lalram le Satan lalram. Laitlun milai hmuahhmuah kan zaten lalram pahnih sungah pakhat sangsang ih milai kan si: Satan lalram minung, lole Pathian lalram misa kan si. John tihnimtu in “Nan sual sir uh, Pathain lalram a nai zo asi” tiah Israel pawl hnenah thu a rak sim. Zesu khalin leitlun ah thu a rak sim thawk tikah Pathian lalram, Pathian uknak cu milai hnenah a thlen thu a rak simih mina an tidam, mitcaw in khua an hmu, thilmnak phunphun a tuah tikah nan hnenah Pathian lalram a thleng asi tiah a sim. Leitlun nun cu tikcu rei loten sung a kumkhua sankhuk hrangah timtuah nak asi vekin ziang lalram, uknak hnuai ih milai kan si ti mah le mah cekfel awknak ding hrangah siseh kan rianmi lalram, in uktu kan Bawipa ih hna felten kan tuan thei nak ding hrangah a hnuailam vekin tawiten zir hnik uhsi.\nLalram pakhat um dingah thil pali a lotheihlo in a tul mi a um: Uktu, mipi, ukmi ram, le danledun. Lalram pahnih a um kan tivekin alotheihlo in a tulmi pali pawl le lalram pahnih khaikhinnak malte zoh hnik uhsi.\n1. Uktu, Siang pahrang:\nA. Pathian lalram: Pathian Lalram ah kan siangpahrang cu Pathian, Pa, Fapa, le Thlarau Thianghlim asi. Leitlun nunah ziang hna tuan in ziangvek dinhmunah kan um khal asile Pathian fate zumtu pawlin kan rianmi cu Pathian asi.\nB. Satan lalram: Uktu lal cu Satan asi. Zumlotu, Khrih ah Thlarau in a hrinthar lomi pawl cu ziangkim an tuah mi cu milai tisa thinlung diriamnak, Pathian ah sunloihnak pe loin Satan rian rero nak asi. Pathian thu loin nun pohpoh cu Satan rian rero asi.\n2. Ukmi mipi:\nA. Pathian lalram: Pathian lalram misa pawl cu Khrih Zesu ah zumtu hrinthar sal mi pawl, Pathian fate pawl an si. Krih Zesu ah nunthar neitu pawl cu Pathian Thlarau kan sungah a umih Pathian Thlarau in nitun kan leitlun nun cu in uk, milai tisa duhnak hrangah nung nawn loih Pathian duhnak, tumtah, le lungawinak hrangah kan nung.\nB. Satan Lalram: Satan ukmi pawl cu Thlarau hrintharnak co lo tu pawl, sersiamthar lomi, piangthar lo, zum lo tu, leitlun mi pawl an si. Leitlun milai pawl cu Satan bumnak sungah an nungih Pathian thu lunglo, Pathian hnenah sunloihnak pe loin milai tisa thinlung duhnak diriamter dingin an nung. Satan in a kumkhua lalram a nei loih Pathian lalram sungah Pathian dodal in Adam a rak bumih bum awknak lalram ahrei lo te sung uktu a si. Tikcu rei lote sung Pathian in a zoh hrih men mi asi. Adam cithlah mi zapi ten Khrih ah Thlarau in a hrinthar lo mi pohpoh cu Satan lalram minung an si. Cuticun Satan in a ukmi milai pawl cu Evi a bum vekin Pathian thu in nung lo dingin an lei tisa thinlung duhzawng, milai porh awknak, diriamnak, nuamnung cennak hrangah a nunter ih a uk hai.\n3. Ukmi ram:\nA. Pathian lalram: Pathian in thuneihnak ziangkim cu a Fapa Zesu Khrih hnenah a ret zo nan tikcu rei lo te sung, Khrih a ratsal hlan sung, leitlun cu Satan kut sungah a ret hrih. Cutin, Satan ukmi leitlun ah a um hrih mi, leitlun milai pawl lakah leitlun sersiam hlan ihsin Amai lunghmui zawngin a rak tumtah cia vekin a ruatcia mi pawl cu Thlarau in a hrinthar hai, a sersiamthar hai ih cutin Fapa Zesu Khrih zumtu, Pathian fate can theinak in pek ih kan thinlung sungah Thlarau Thianghlim in in cencilh in in uk. Kan nunramah thu neitu asi. Amai duhmi tuah dingin kan sungah Thlarau in hna a tuan. Thlarau in kan sungah a nungih Pathian mizia kan sungah A nunter ih Khrih ih hmuihmel bang sinsin dingin, a kumkhua Pathian lalram sungah Khrih ih sunloihnak ttawmpitu dingah, Pathian in kan leitlun nun in uk ih in tuaithar in in timtuah rero hai asi.\nB. Satan lalram: HI leitlun thil le nuntu khawsak pawl, milai pawlkom le pehtlaih nak pawl, leitlun biaknak le kumpi cozah pawlkom pawl hi satan kut sungah a um hrih mi asi. Khrih a ratsal hlan lo Satan kutsungah leilungpi hi a um hrih ding. Cutin leitlun mi pawl cu Satan in anmai tisa duhnak thinlung diriamter dingin Pathian umlo vekin nung dingin, zalennak lem thawn a bum hai ih Pathian dodal dingin a uk hai asi.\n4. Dan le dun: rules of law:\nA. Pathian lalram: Pathian lalram misa pawl thinlung sungah Pathian Thlarau in Pai zangfah duhdawtnak in a uk. Zangfahnak dan in uk mi kan asi. Cutin tuah aw, tuah hlah aw, timid an sin awn loin duhdawtnak in Pathian Thlarau in in uk. Cutin Pathian lalram misa pawl leitlun nun cu Pathian thlarau in in uk vekin kan kiangkap milai pawl thawn kan pehtlaih nak ah duhdawtnak dan in pehtlaih asi. Cutin Pathian fate pawlin kanmai ta zianghman neihmi kan nei lo ih ziangkim cu Pathian ih ta an si theh vekin ziangkim cu Pathian Thlarau kaihhruainak hnuai ah nungin Pathian hmin sunlawinak hrangah duhdawtnakin tuah asi. Leitlun milai dan le dun, tuah aw tuah hlah aw, timi le milai ruahnak phurnak parah nung nawn loin Pathian Thlarau uknak hnuaiah zumnak le duhdawtnak dan in nun asi ih ziangkim cu Pathian hmin sunlawinak hrangah tuah asi.\nB. Satan lalram: sual in a ukmi asi. A tluse zo mi milai tisa duhdan in ukmi asi. Sualnak dan ih a uk timi umzia cu Pathian thuhnuai ah ap aw loin Pathian thu loin nungtu pohpoh cu sualnak dan in nung an si. Biaknak lamah siseh leitlun pursum leilawnnak ah siseh thiltha tampi an tuah mi cu milai porh awknak, milai le milai diriam awk ternak in a tawp. Cutin Pathian in Amai hmuihmel kengin a sersiammi milai pawlin Pathian thu hnuai ah an nun lo tikah Satan ih tumtah mi cu a hlawhtling tinak asi. Cutin leitlun mi pawl cu thei lo cingin Satan ih dan, Pathian um lo vekin Pathian thu hnuai ah ap aw loin sualnak dan sungah an nung.\n5. Tumtah tawp:\nA. Pathian lalram: Pathian hmin sunlawih asi. Pathian lalram misa pawl tuahnak cu ziangkim zumnak in Pathian hmin sunlawinak asi. Pathian thangthat le a hmin sunlawih cu zumtu Pathian fate pawl in leitlun damsung ihsin a kumkhua sankhuk innpi sung tiang kan tuah dingmi kan tuah thawk rero zo mi asi. Pathian lalram milai thinlung sungah a ukmi pawl cu sankhuk Pathian lalram sungah a lut ding pawl timtuah reronak asi. Cutin Khrih a ratsal tikah sankhuk Pathian lalram sungah a lut ding pawl cu a siat thei lomi ruangpum thawn a thuam hai dingih a sunlawinak a ttawmpi hai ding.\nB. Satan lalram: Pathian dodal asi. Milai tisa diriamternak in Pathian dodal asi. Satan lalram misa pawl tumtah tawp, tumtah sangbik cu leitlun milai diriam awk ternak asi. Milai cawimawi awknak, porh awknak, hminthatnak, nuamnung cennak asi. Satan in milai a bum tikah lei tisa thinlung duhzawng thawn a bum hai. Cutin milai thinlung diriam zetin an um lai ah Pathian hnenah sunlawih nak an pe lo ih Pathian duh lo zawngin an nung. Satan ih tumtah sangbik cu Pathian dodal asi.\n6. Rammi sinak:\nA. Pathian lalram: Pathian lalram mi sinak neitu si dingin Zesu Khrih ah Pathian Thlarau hrintharnak, sersiamtharnak, nunthar neitu zumtu sinak a tul.\nB. Satan lalram: Leitlun mi, Khrih ah nunthar nei lo tu, zum lotu mi zapi ten Satan uknak misa an si.\n7. Lalram pahnih do awknak:\nA. Pathian lalram: Zesu Khrih thihnak le thawhsalnak in Satan in milai parah a nasa bik a thiltitheihnak tawpkawk, thihnak cu neh in a um zo, rullu rialbek asi zo ih satan ukmi, thim thuneihnak leitlunah Pathian lalram din asi. Curuangah leitlun thimlakah Pathian lalram misa, Pathian fate pawl cu “eng kan sinak” asi. Cutin Krih Zesu rundamnak thuthangtha cu hmanrua ah hmangin Pathian Thlarau in zumtu Pathian fate pawl nunah hna a tuanih Satan lalram cu thiatbal in Pathian uknak ram cu leitlun milai nun, thinlung sungah din zo asi ih karhzai rero lai asi. Cutin Khrih a ratsal tikah Satan lalram, Satan in leitlun a uknak cu tawpter in a siatsuah dingih sankhuk hremhmun sungah a hrem hai ding.\nB. Satan lalram: Satan in sual cu hmanrua ah hmangin, Pathian thu hnuai ah nung lo dingin, milai tisa duhnak thinlung zalennak lem thawn milai cu a bum ih Pathian dodal in a nunter. Cutin Satan le a ho pawlin Pathian lalram misa zumtu pawl le an hnatuannak cu an dodal ih zum lo tu pawl cu Pathian thutak theithei lo dingin, zum thei lo dingin a phunphun in lamzin an kham, an dodal, an thinlung mit an cawtter. Cuithlunah, Pathian lalram misa, zumtu Khrihfa pawl cu Khrih ah an lungawinak siatsuah dingin a phunphun in hrem, dodal, le hnaihnoknak pek an si. Sualnak sungah tluse dingin tisa duhnak phunphun sual hmanrua thawn thlem an si. Cuitlunah Khrih ih rundamnak Thuthangtha cu karhzai thei lo dingin zumtu pawl hnatuannak cu a phunphun in harsatnak an pek ih an hnaihnok. Culawng hman siloin zumtu lem, thuthangtha simtu lem, zumnak lem, tisa duhzawng, Pathian Thlarau ih hrin mi silo mi tampi an suahter fawn. Cutin Khrih a rat sal hlanah Satan in a tam thei bik in sankhuk hremhmun sungah lutpi dingin milai a bum rero.\nA. Pathian lalram: Khrih a ratsal tikah Pathian lalram cu a kumkhua hrangah din famkim asi ding. Kross parah a tlen mi minung pawl, Thlarau in a hrinthar mi pawl cu sankhuk Pathian insang, vanramah Pathian thangthat in sankhuk Pathian lalram sungah kan nung ding.\nB. Satan lalram: Satan lalram cu siatsuah asi dingih Satan le a ho pawl, a tluse zomi vancung mi, le Khrih ah zumnak nung nei lo tu milai pawl cu sankhuk hremhmunah thlak le hrem an si ding.\nPathian lalram Thuthangtha hi Zesu in leitlunah a sim nasat mi asi. Tuahnak, hnatuan, le neihmi, midang in ziang an simih mah le mah ziang kanti aw timi parah a hngat aw lo, mi pakhat sunglam thlarau mi sinak, Pathian fa sinak neih asimaw timi sawn in ziang lalram misa asi timi lai a rel sawn asi.\n(Pathian lalram thu pehzawm vivo lai ding).


Rubber Boas RE: Any rubber boas available? Sun Feb 23 22:16:19 2014\nCorn Snakes RE: Wraith: Hypo Charcoal Lavender Thu Feb 6 22:24:18 2014\nCorn Snakes RE: Male Striped Butter Mon Dec 16 21:21:30 2013\nRat Snakes RE: Yearling Holdback Baird's Fri Nov 22 18:47:59 2013\nRubber Boas RE: Pics from today Wed Oct 16 23:19:58 2013\nRubber Boas RE: Pics from today Mon Oct 14 18:07:23 2013\nRat Snakes RE: New Camera = New Rat Snake Photos Tue Oct 1 20:31:07 2013\nCorn Snakes RE: New Camera = New Corn Snake Photos Mon Sep 30 09:06:06 2013\nCorn Snakes RE: Opinions wanted: what is this? Mon Sep 23 13:02:51 2013\nCorn Snakes Opinions wanted: what is this? Sun Sep 22 16:30:44 2013\nCorn Snakes RE: Corn Snake not eating? Fri Sep 13 18:20:55 2013\nCorn Snakes RE: Corn Snake not eating? Mon Sep 9 08:14:31 2013\nCorn Snakes RE: Corn Snake not eating? Sun Sep 8 20:38:30 2013\nCorn Snakes RE: Howie Sherman's amel okee Sat Sep 7 22:25:13 2013\nCorn Snakes RE: Corn Snake not eating? Sat Sep 7 22:19:21 2013\nCorn Snakes RE: I have a striped corn question Sat Aug 31 12:47:13 2013\nRat Snakes RE: Know What U Mean Wed Aug 28 18:28:50 2013\nRat Snakes RE: Flickr link Sun Aug 25 22:12:40 2013\nCorn Snakes RE: Babies - lil stripers Sun Aug 25 22:07:53 2013\nRubber Boas RE: Babies Wed Aug 7 18:23:07 2013\nRubber Boas Babies Mon Aug 5 19:20:09 2013\nCorn Snakes RE: Stripes Etcetera Fri Aug 2 21:13:26 2013\nCorn Snakes RE: Constricting & attempting to eat a pinky Thu Aug 1 13:34:04 2013\nRubber Boas RE: Rainy Day Rubber Boa Mon Jul 29 18:58:51 2013\nCorn Snakes RE: Stripes Etcetera Sun Jul 28 18:00:14 2013\n(Displaying 26 - 50 of 269)


Kawlram ihsin ramdang fehtu 80% cu Tuluk ram ah umhmun khuar - Chinland Today Media\nApril 27, 2012 5:39 am·0 comments\nUNO zung (UNIAP) ih than vekin Lei tlun ah kum tin minung 2.5 mill cu ramdang feh in an um ih Kawlram sungah ramdang fehsuak tu 80% cu Tuluk ram ah umhmun an khuar tin an sim.\nCuvekih kum tin 2.5mill ram dang ih fehtu pawl ih dinhmun a hrek cu mi zuar aw,danglam zet ih nupa sualnak tuahnak,duh lo cingih hnatuan ter nak,lo theih loih sum bur ternak,sal tuan ter nak,ramsa bang ih sawr nak, caw le na bangih hnatuan ter,mi that ter (an sungril phawrh ter),thil zuar nak le hmun hrekkhat ah cun Computer Games dawr ah nauhak pawl nupa sualnak lam ih zir ter nak,nauhak zuar nak,Kalauk zuamawknak,Bawhlung sit puai ih nauhak pawl zuarnak pawl tla an si.\nNitin minung 6800 in ramdang an feh nakah Asia ram sung men lawngah minung 9 mill hrawng an kim.Hi ramdang feh nak thuhla buai hi mai duhhai nak men ih veivak siloin Politics,Pursum leilawn,Khaw pi vangtlang, Thansonak lam, Harsat farah nak, kiangkap tihnun nak le a phunphun ruangih ramdang ah feh le veivak an si ih Ram tin in kham rero hman hai sehla an karhzai thotho a si tin ramtin huap ih theih mi a si.\nKawlram dinhmun ah cun ramdang feh nak hi a phunphun in a rak um ih 1997 ihsi thawkin an rak kham thawk zo. Ram dang fehtu pawl 80 % cu Tuluk ah, 10% cu Thailand ah,6 % cu Malaysia ah le ramsung cu 4% hrawng a si.\nKan dung kum 2011 sungah Kawlram sungih ramdang feh kham nak upadi vekih cawhkuan an pekmi pawl zaten 136 an si ih duhlo cingih kaihhrem mi 89, hlawhhlang 29, duh lo cingih tuanter mi 14, duh lo cingih cawhkuan ter mi 1,nauhak ru 1, pawl cu Yangon, Mandalay,Pekhu,Tanintazi le ram then pawlah cun Shan ram saklam le nisuah nak lam, Kachin, Mon, pawl ah hi thil pawl hi a cang tin theih a si.\nKawlram kiangkap ih ram pawl ah hnatuan le thlahlawh thansak ih sungkua sawmdawl le cawm dingin tumtah ih feh sihmanseh, mi hrek cu Puaisa pawl ih bum le thlem nak, hlohthlau nak, thutiam pelhsawlhnak, nekrawk ih a miat ngahnak pawl an tawn ruangah ram hnih lungkimnak in ram dang fehsuak ih hnatuan dingin an sersuak a tul thu cu tuanvo neitu pakhat in a sim.


Duhdawtnak, Rinnak le Ruahsannak - Chinland Today Media\nDuhdawtnak, Rinnak le Ruahsannak\nNovember 3, 2008 9:21 pm·0 comments\nBible Cang: 1Kor. 13:13; 1Sam.18:1-5; 2Sam.15:21; 2Sam.19:24\nTuisun ni hi Yangon ih um kan Laimi unau za tawnkhawmnak ni a si hruangah a hleicein kan hrang ni sunglawi a si. Hotupawlin thusimnak can in pek ruangah ka lungawi.\nTuisunih ka thusim ding cu Bible Hlun sanlaiih Pathian mifelpawlih nunnak thawn thazang ka lo pe duh. Cuipawl cu Jonathan, Ittai le Miphebosheth tla an si. Hipawl hmuahhmuah in Kristian nun an hmuhsak thluh, Kristianpawlih Duhdawtnak, Rinnak le Ruahsannak an hmuhsak thu rak ngai tlang uhsi.\nBible sungih hawipi thabik thu kan hmuh mi cu Jonathan le David an si. Leitlunah an pahnih ai rualtha thu pakhat hman kan hmu nawn lo. U le nau, sung le khat hnak khalin an duhdaw aw sawn. An lakah thihnak lo cun zo hman a then theitu an um lo. Jonathan cun Tuukhaltu David cu a hmuh veten a thinlung zaten a duhdawt. Curuangah a siangpahrang fapa sinak tiang a pe thluh hngal. Baptistu John in ” Kei cu tumsuk vivo ding ka si, Anih cu kaisang vivo ding a si” tiah John 3:30 sungih a ti vek rori a si. Siangpahrangpawlih hruk mi angki, taikhap le hnipuan, hrihrual le rangleng tiang a pe thluh hngal. A kaa lawngin ka lo duhdawt a ti lo, a duhdawtzia cu a langtir hngal. Ziangtlukin a duhdawt tile veikhat cu a pa Saul in David cu a lo theih loih thah a tumtikah David cu a lungphang tuk zo, curuangah Jonathan hnen a feh ih ziangruangah na pa in thah i tum tiah Jonathan mawhthluk nawnin a sut. Cutikah Jonathan cun “ziangtiti si na duh, i sim aw, na duh vek rori in ka tuah ding” tiah a ti. A sim duh mi cu na pa va that aw a ti khal le that ding rori in a pe aw hngal tinak a si. Cutluk lawmmamin a duhdawt a si. Tuini ah kannih Laimi unaupawl tla kan duhdawt awknak hi kanmai neih mi thil le ri pe suak rori ih duhdawtnak a si a thupi. Kaa lawngih duhdawtnak cu zumlotupawl ta a si. Hitawkah a hleicein David cun Jesu Krih a hmuhsak, cun Jonathan cun Kristian a hmuhsak. Kristianpawlin kan Bawipa Jesu Krih kan duhdawtnak cu Jonathan vek rori a si ding a si. Anih cu kaisang vivo ding a si ih, kannih cu tumsuk vivo ding kan si. Amai hminglawng thangsinsin ko seh.\nIttai. Ittai hi Filistine hnam a si. David in Goliat a thah lai theifiangtu, Gentel hnam lakih Pathian nung zumtu a si. Curuangah Ittai hin Krisktianpawlih Rinnak a hmuhsak. A rinnak ruangah Filistine hnam si hmansehla David in a ralkap bawi ah a tuah, a rinsan zet mi ralbawi a si. A rinnak hi ziangtin kan hmu tile veikhat cu David Fapa Absolom in a pa David thah a tum laiah David cu tlan ding a si. Cutikah David cun Ittai nang cu mizanih ra na si, hnam dang mi na si, kirsal aw, ziangahtile kei cu tu hmunhla pi ah ka tlan tlang ding, ka thi ding maw ka thei lo. In thlun asile lamlakah tla na thi men thei tiah a ti. Asinan Ittai cu David hnenah Pathian a um ti a theih ruangah, lo thlun i siang ko aw, a pawi lo, na thihnakah ka thi ve ding, ka pum ka pe aw a si tiah a nunnak hmuah cu David hnen a ap ngam. Hi tluk lawmamih a zumnak cu David in a hmuh tikah a mang a bang. Curuangah asile tiah thlun a siang. Ittai ih rinnak hi leitlun thilah a si lo ti kan hmu thei. A bawipa cu mi hmuahhmuah in an relsiat laiah, thah an tum laiah, a dungthluntu le a fapa rori khalin thah an tum laiah phatsan loin a bawipa David thawn ningzahnak hmuahhmuah a tuar a si. Tuiniah Pathian thu ah siseh, kan miphun thu khalah siseh hitivekih rinnak le rinumnak cu kan nuncilh ding mi a si.\nMipheboseth. Amah hi Saul ih fapa asinan David in thaten a rak zoh mi a si. Mipheboseth hin Kristianpawlih ruahsannak a hmuhsak. Absolom in David cu thah a tumlaiah, vanduai tlak takin Mipheboseth cu a thlun thei lo. A ke pahnih feh thei lo a si ruangah a sal pawlin an tlansan, cubakah David hnenah zual an rak ko. David hramlakih a tlan sung hmuahhmuah Mipheboseth cun a pu David lawnglawng a ngai. Nitin David thu lawnglawng a ruat, ziangtikah a ra tlungpei maw ? him le dam ten a ra tlungsal pei maw ? tiih a ruahnakah tidai khal a bual dah lo, a sam khal a met lo. Cutin David a ngainatzia a langtir. David cu himten a ra tlunsal tikah Mipheboseth, hitlukin ka lo zoh tha ih ziangah i zahpi tiah a thinheng. Asinan Mipheboseth cun ziangtlukin a duhdawt ti thu a sim. Ka bawipa hi himten, damten a ra tlung sal pei maw ? tiah nitin ka lo cuan, nang cu vancung mi vekih mifim nasi, thaten in ruatsak ko aw tiah a ti. Miphiboseth vekin tuini kannih Kristianpawl tla hi kan Bawipa Jesu Krih cu ziangtikah a ra tumsal ding, ziangtikah in ra lawr ding tiah ruat ringringih nung ding kan si.\nJonathan vekin kan Bawipa Jesu Krih hnenah duhdawtnak zatekih neitu, Ittai vekin Bawipa Jesu Krih zahpi loih Amahah rinnak thukzet a neitu le Miphiboseth vekih nitin kan Bawipa Jesu Krih ih ratsalnak ruattu kan si theinak dingah Pathian in kan zate hrang thlawsuahnak in pe hramseh.\nA Tthabik hrangah A Tthabik\nChristian Le Acozah


Rev. Gabriel Biak Lian Sum ih Home Crusade Nak ah Khawsia ih um hnawhmi Piangthar - The Chin Times\nThe Chin Times > Thuthang > Chin News > Rev. Gabriel Biak Lian Sum ih Home Crusade Nak ah Khawsia ih um hnawhmi Piangthar\nRev. Gabriel Biak Lian Sum ih Home Crusade Nak ah Khawsia ih um hnawhmi Piangthar\nHaleluija tin kan au vungvo zo.\nKhrih sungih ka hnatuanpi pawl Pathian hmaiih nan rak aunak zarah Khawsia ih tuahmawhmi kan unau pa cu Ralsung dah lo Nehtu Jesuh zarah Satan hmunpi cu neh in a um zo.\nAhram thawk ni hnih sung cu Pathian thu khal na ngai lo ding. Haleluija khal na ti lo ding tiin in ti a ti. Haleluija ka ti zik le ka kaa in phih cingcing ati.\nBawipai tongkam le Thiangthlarau ruangah atu ahcun a luat ta riai. Haleluija ti hi nuam ati tuk mi ah a cangih a kaa temtawntu cu Bawipan a phoih sak zo.Khawsia pawlih huatmi Haleluja tiin Kaa thar a nei zo.\nCumi Home crusade kan neih laifangah an khawsung mi Nu pakhat Zung Tha Hniang sungah Khawsia in alut ciamam ih Nazi pakhat sung hrawng cu a buai nasa. An mangbang in in rak ko ih Jesuh hmin ropi ruangah hreh duahdo cing in asuak ta.\nPathian thu ngai dingin ka sawmih an sungkua in an ra ngai. Kan hrangih siatnak lakin vanthatnak sungah in luhpi duhtu Bawipa Pathian in an sungkua hnenah Van lam lungawinak thawn runsuahnak cotu ah a rak thleng.\nThupte ih thla in campitu, Rawlulhnak thawn in dinpi tu FB rualpi na zate parah Minung ih pekawk theilo mi thlawsuahnak thawn A hna kan tuan tlangmi Bawipa Pathian in malza lo sawm hram seh.\nSunlawinak cu amah Bawipa in khum theh seh. Kan unau thar pa thawn kan runglang. Saya Gabriel Biak Lian Sum ih Wall Post mi a si.\nPrevious Article Nekcepnak Do in Hamthatnak Lamzin zawh tlang ding ah Tanrual a cu zo!\nNext Article Chin State NLD Party Sungthu a hnawk deuh deuh! by Thonga Thonga


Catechism (Pathian Thu) | Radio Veritas Asia\nCatechism (Pathian Thu)\nMinistry Hnatuannak le Minister Hnatuantu Pawl ih Thu\nTuitum cu Catholic Biaknak a hlei ce in Missa Raithawinak ih Ministry timi riantuannak le minister timi riantuantu kan then dan kan run rel ding. Kan Catholic Kawhhran sungah hin Ministry timi rian tuannak a phun phun kan nei. Cu mi sung ih sin kan Pathian biaknak lakih a sunglawi bik le a sang bik mi Missa raithawinak sung ih Ministry rian tuan nak le Minister timi rian tuan tu pawl kan then daan kan run sim fiang ding.\nA hmaisabik ah kan theih tul mi ah Missa raithawinak timi cu Siangbawi ihsin tlun lam Minister pawl lawng ih tuah theih mi asi. Missa raithawinak sungih rian tuan nak Ministry a phun phun kan nei kan ti tikah mipi tel ih tuah mi Missa raithawinak kan ti mi asi. Himi mipi tel ih tuah mi Missa raithawinak sungah Minister dang dang le Ministry dang dang kan nei. Siangbawi ih sang tu ah Deacon, Deacon sang tu ah Acolyte, Acolyte sang tu ah Lector ti-in a sang sang tein Minister kan nei. Minister pawl khalin an maih rian tuan nak an ministry ih zil in hruk ding thuam dang dang an nei. Deacon ihsin tlun lam cu Major Order tiin kan ko ih Acolyte le Lector cu Minor Order tiin kan ko. Kan Kawl ram sung ah cun Siangbawi tuan ding pawl lawng hi Acolyte le Lector timi ministry hi tayavuin in pek an si theu. Asinain ni tlaknak lam ram pawl ah cun Siangbawi tlawngta lo khalin rinsan tlak zumtu an si cun Minor Order asi mi Acolyte le Lector Ministry pawl hi tayavuin in an co ko. Ram hrekkhat ahcun Deacon hman hi kumkhua Deacon tiin tayavuin in pek mi tla an um. Himi Ministry rian tuannak pawl hi Pathian biaknak ahleice in Missa raithawinak sungih rian thianghlim pawl an si. Rian tuan tu Minister pawl ih tuanvo pawl cu a tang lam vekin an si.\nDeacon ih tuanvo cu Missa raithawinak ah thawinak tuah tu Siangbawi asilole Bishop kiangah um in a tul dan vek ih Biaktheng par tiangih bawm tu asi. Missa raithawinak sungih Gospel thuthangtha siar hi Deacon ih tuanvo asi. Siangbawi lole Bishop ih thu pek nak in Sermon khal a pe cih thei. Cule Deacon in Baptism le Thitumnak Sacrament pawl tayavuin in a pe thei. Mina pawl hnen ah Bawipa Thi le Sa pe thei tu khal asi.\nAcolyte ih tuanvo cu Deacon um lo nak ah Missa raithawinak sungah thawinak hrangih a tul mi pawl tim tuah sak tu asi. Biaktheng par hman ding mi pawl tiang a mah ih timtuah sak asi. A tul asi ah cun Bawipa Thi le Sa zem khal a bawm. Raithawinak theh ah Biaktheng parih Sacred vessels kan timi thianghlim thilri pawl kholh sak tu le ret sak tu khal asi.\nLector ih tuanvo cu Pathian biaknak sungih Bible siar ding mi pawl tim tuah sak tu asi. Gospel thuthangtha ti lo cu Lector pawl ih siar ding asi. Biaknak sungih an siar hlanah siar ding mi pawl zoh fel cia ih thei thiam dingin an ruah fel cia a tul. Saam le ziangzongza thlacam pawl khal hla ih sak tu an um lo ahcun Lector ih tuanvo asi. A tlunih kan rel mi Minister riantuantu pawl hi Missa raithawinak ah pulpit parih hmun luah thei tu pawl an si.\nA siar tu nan zate parah lungawinak tampi kan nei. Mi tla rak siar ve hai seh nan ti asile like, comment le share nak thawn in rak bawm cio dingin kan lo sawm asi. RVA in nan zaten nan kut kan lo kai asi.


China Special Representative Pawl Myanmar-Ah An Ra Tlawng – Thechinlandtoday\nChina Special Representative Pawl Myanmar-Ah An Ra Tlawng\nadmin September 1, 2021 Leave a Comment on China Special Representative Pawl Myanmar-Ah An Ra Tlawng\nChina cun NLD party thiat lo dingin Ralkap council cozah a sim, Chin ih special representative Mr.Sungawsan leh a rualpi pawlte cu Myanmar caretaker cozah hruaitu Min Aung Hlaing ih sawmnak vekin 21-28 August thla sungin Myanmar ram ih an ra tlawn thu China in an puang suak ih, hi hi Military council ralkap cozah cun mipi theihah a puangzar lo thung a si.\nChinese Palai pawl cun Self-styled Prime Minister Min Aung Hlaing leh Military council cozah ih Foreign Minister Wanna Maung Lwin- leh Maj.General Ya Pyih- khal an hmu tiah theih a si.\nChinese palai pawl cun China ram in Myanmar thawn kan rualpi that awknak leh kan pehzawm awknak hi Myanmar mipi hmuah hmuah hrang a si ih, Myanmar tuasung buainak um rero mi hi dan vekin cingfel dingin an duh ih, tu naite ih NLD party thiah an tum cu tha an tih loh thu leh Politics thil hi cabuai ih hmaitawn awih rel tlang hi China ram duhdan a si tiin an sim.\nChina cun ASEAN (five-point consensus) thusuah 5 ti hlawhtling zang dingin a bawm ding thu a sim cih ih, Ramleng lam ih Myanmar ramsung ih thil rawlhawknak hi a rem thei lo ding ih, Democracy takin ram sung remnak leh muannak a thlen hi a beisei ruangah hitivek lam ih Myanmar ram tanpi ih hma la dingin leh bawm dingin a man ring ring tiin a sim cih bet.\nMyanmar ram hriselnak lam ih hmalaknak leh Covid hrileng donak lamah China cun Myanmar ram hi a bawm ring ring ding tih thu khal an tarlang a si.\nChina palai pawlin Myanmar ram an rat lawn laiah Myanmar ram UN Special envoy tiih theih mi UN in Myanmar ram hrang ih a ruat mi Palai Ms Christine Schraner Burgener-cun ralkap council cozah in NLD party cu suanlam finfiah hleih theih loh hmangin an thiat hnai tih tu naite ah khan a sim suak ih, NLD Party hi cuti ih ralkap council cozahin in a thiat mai ding hi China cozah ngaihdan a si lo nasa tiah theih a si le ih, NLD Party thiah a duh loh thu khal Caretaker Cozah ti aw pawl hnenah a sim zo a si.\nBuainak belhsah zawngin Min Aung Hlaing pawl ih Cozah phuahcawp mi cun NLD party an thiah cun Myanmar ram pumpiah mipi pawl thinheng a sosang leh sal ding ih, China cozah cun Myanmar ram sung ih sumdawnnak thilah a paisa pung nak ding Project tum pi pi pawl hmalaknak a khailak ding ih a sia theh ding tihi a thei ciang ih, Caretaker cozah hruaitu pawl parah a lungkim lo nasa a si.\nTin, Military council cozah cu a thupten bakah langsar takih ziangkim a tanpi ko nan thuneihnak an lak hnu thla 7 a kim zo hnu khalah ramsung ukawknak leh kaihhruai awknak a tuah fel thei lo an lungawi lo tan thlang a si, China cun Min Aung Hlaing ih cozah silo, a thunun theih ding mi a dang neih leh mai hi a duh leh sal tiah theih a si.\nChina cun a project tih khaihhlak ai cun Ralkap cozah in thuneihnak an kai hi hlawn sak leh mai a tum leh salt la a bang.\nLung a hmui taktak si Chin Person of the Year cu CDF pek an si →\n← Sr Ge Min Aung Hlaian Thil Man Sang Chho Zel Mah Se, Kan Buai Lo a ti i ngaih dan cu commentna lam ah aw.


Thuthang Archives - Chinland Today Media\nHnamdang tong ihsin letcawp mi silo, Pathian hnen ihsi don mi, mai irawmsuak rori ih suahmi le phuah mi Thangthat le hlanawknak hla (praise and worship) album pahnihnak tuah dingin hla pawl an khawl thok rero zo tiin thu kan dong. Thangthat Album a veikhatnak ih hla pawl hi Leitlun ramtin um Chin mi pawl ih sak duhmi siin Pathian […]\nby CT Media ·\tFebruary 15, 2018 ·\nUS, Florida khawpiih Parkland ih tlawng ah tlawngta pakhat in February 14, siimlam 3:00 hrawngah tlawngtapawl meithal thawn a kap ih mi 17 pawl a kap that. A kap tupa tiih an theih mi cu palik pawl in an kai cih. Tlawngta pawl kapthattu hi kum 19 mi Nikolaus Cruz tiih theihmi a siih hi tlawng ih kai mi asi. […]\nUS Mipi Santhuanthu Ih Kahthahawknak Rapthlakbik 10 Pawl Salai V Bawi Lian US rampi in mahte meithal nei thei ding tiih daan a neih ruangah kum 1949 hnu lamah rapthlak zet ih kahawknak vei 30 lenglo a thleng. Cumi lakih vei 19 pawl hi kan dung kum, kum 10 sungte ih thleng mi an si. A rapthlakbik pahra pawl a […]\nFalam puaipi hrang ih hlapi, “FALAM” hla ih hminsin a simi nikhat sungih Chin hla zohtu tambik cu Fred ih hlathar asimi ‘I Duh Lai Pei Maw?’ tiin in a lan men thei! Falam Ruun Inn tlun kum ih puaipi hla a simi “Falam” timi kha nikhat sungah a zohtu mi 20K kimin Like 500 le Shared 500 tluk a […]\nAvei 70 nak Chin Phunpi Ni ah FECYF in Falam Idol hlasak zuamawknak nei ding kan si ruangah hlasak zuamawknak ah a paihpiah telve cio ding ah kan lo sawm a si. Zuamawknak ah miphum, biaknak thleidang lo in zuam a theih ih, hla zuamding mi khal ah mai duhmi/ mai tuizawng hla thawn a teek um loin zuam theih […]\nby CT Media ·\tFebruary 10, 2018 ·\nChinaram Macau ih Chinmi pawl cun an hrangih a vei 1nak Chin National Day cu Febuary 11, 2018 sun, Kampek Comunity Centre ah sunhnu 1pm in 5pm tiang an hman tum thu theih a si. Kum 2012 hrawngah kan Chinmi mipahra hman kim lo cu Macau ah hnațuan in an rak thleng. Kum 2014 ihsin mi an rung hnih thum […]\nSalai V Bawi Lian Falam khawpi hrangih in ding Laiva tidai laknak ṭuantu pawl cun, ṭuan dingih an ti dan vek ih an ṭuan lo. Mipi lam ihsi lungawilonak le thuhla suhfiangnak a um ruangah CRCDF pawl ih tawlrelnak in simfiangnak cu February 4 ah an nei. Kum 30 sung zohfelnak tuahtu ding le tidai laknak ihṭuanvo latu cu Authenti […]\nFalam peng ih um mi Laiva Tidai laknak hrang tuah rero lai mi ah Hakha Khuanu/pa pawl cun Hakha khawpi hrang pe ve dingin an dil ve tiah thu kan dong. An dilnak cu VP2 cun tahfelnaknei hmaisa dingin a rak sim ti khal in thu kan thei. Laiva Tiva cu Falam khawpi hrang ding Myanmar rampi President ih sumpai rikhiahnak […]\nTaiwan ah a natlam 6.4 cun tuizing khawvang hlan te ah an ram nisuahnak lam tivapi kap ah a hnin ih tui thuthang ngan a sitiang ahcun mi 2 in annunnak an liam phah zo ih hliamhma ngahtu mi 202 an um. An khawpi Hualien ih khualthlennak hotel sangpi pawl le sizung pawl khal an kak. Meisa le tidai ngahlo […]\nFalam District, Tedim peng, Mualbem khua le lei dawh khua karlak ah daan lo ih ramsung a luttu Bengali (tiih zummi) mi 4 le bike in a phurtu 2 pawl cu January 30 zan ah an kaingah ih palik kut sungah an thlen ter zo tiin the Chinland Herald Daily News cun a tarlang. Hi Bengali tiih zummi pawl phurtu […]


Aung San Suu Kyi Cabinet Minister A Si Pei Maw? - Chinland Today Media\nJanuary 24, 2012 5:25 pm·0 comments\nVOA | January 25\nBurma ram President Thein Sein cun President a si hnuih ramdang thuthangca latu pawlih an kawm a voi 1 nakah Burma ramcu rualremnak leh daihnak mipi duhzawngin a thlengaw tengteng ko ding nan tikcucaan reideuh a ttul laiding tiah Washington Post thuthangca a sim.\nWashington Post thuthangca in a tarlang nakah President Thein Sein cun Burma ram mipi Cozah a dinsuak theinak dingih ram dangdang leh khawthlanglam ram pawlin an nawrnak a tuah hlawhthlin vivo ih Politics ruangih thawngtla a suah ih hleiah Democracy ngahnak dingih hnatuan rerotu Aung San Suu Kyi khal hrilawknak a cuhve thei nak dingah tumkum April thlah Parliament hrilawknak tuahding a siih, khawthlang ram leh ramdangih nawrnak vekin thil an tuah ruangah khawthlang ram pawlin Burma ram parih an tuah dingmi an tuahve a ttul thlang a si tiah a sim.\nPresident Thein Sein cun Palkap Cozah hnuaiih an umlai ih US leh European Union ram pawlin hremnak an pekmi cu a hlih thlang a ttulih, US leh European Union ram pawlin hremnak an pek mihi ralkap Cozah hnuaiih an umlai mipi hnakin tu ah mipi in an tuarsawn tiah a sim. President Thei Sein cun tuikum April thla ih Parliament hrilawknakih mipi in Aung San Suu Kyi an hriltling a si ah cun Parliament cun lungawiten a hmuakin a pawmding a si a ti.\nWashington Post Thuthangca in Aung San Suu Kyi hi mipi in hriltling hai sehla Cabinet Minister ah na ret kemaw? tiih an suhmi cu President Thein Sein cun mipi in an hriltlingih Parliament in Minister ih a pawm a si ah cun Cabinet Minister ih a ret tengteng dingthu a sim.\nHimi laiah National League for Democracy (NLD) thupuangtu Nyun Win cun ramdang pawlin Burma ram hremnak an pek micu hlit hrihlo hai sehla a duhthu a simih, Burma ram Cozah thlakthlengdan an hmuh miah lungawi umzetcu a siko nan Cozah lamin fehdan thleng ding leh thil tuahtthat ttulmi tamzet a neilai ruangah hremnak pekmi hlihcu a cu hrihlo tiah a simvethung.


Pogba Hrang Real Madrid An Ngamsang Deuhdeuh – Times Of Chinland\nPogba Hrang Real Madrid An Ngamsang Deuhdeuh\nReal Madrid le Man United laitlan Pogba thuhla khal reh lampang aiin a sosang deuhdeuh sawn ih a hnok sinsin.Tui season ih cangse zet Real Madrid cu Coach Zidane thawn remthat awk ciamco an tumih thaal lei awk caan ah player thatha lei an tum. An lei duhmi pawl khal tarlang rero zo a si ih President Perez duhmi aiin Coach Zidane ih duhmi pawl cu lei ngah an tum hleice mi a si.\nZidane ih duhmi lakah a rampi Man United laitlan Pogba a tel ih hlawh tamzet tlunah man tamzet thawn lei an tum. Pogba khal in Real Madrid vek club tha cu zokhal ih leh duhnak hmun a si tiin a rak rel ve zo.\nCulawng siloin Pogba cun Real Madrid player lakah hlawh tambik a si ding le an hnenih luh pawi tinak a nei lo tikhal in thawmvang a tamzet. Tuah Pogba in Man United hrang kar khat ah £290,000 a hlawh ih a tlunah Ssanchez cu Man United player lakih hlawh tambik a si.\nPogba cun Sanchez hlawhzat hlawh a beisei ve thlangih contract thar ngan a duh.Asinan,Man United thuneitu pawl cun 2021 lawngih contract cem lai ding Pogba cu contract thar thuhla ah an kawm hrih lo.\nCutilai in Spain club tha Real Madrid cun Pogba cu hlawh tamzet pek an huam tlunah £125m lei an ngam ti a si.\nOdoi Duhtu An Pung Deuhdeuh ,Chelsea In An Thlem Rero Ve


Yangon ramṭhen ih Mina thar 2 cu Music Zone Restaurant &KTV ih Hnaṭuan an si | Falam Online Media\nYangon ramṭhen ih Mina thar 2 cu Music Zone Restaurant &KTV ih Hnaṭuan an si\nMyanmar Harhdamnak le Lehpannak zung in 2020 September 3 zaan nazi 8:00 ah Covid-19 mina 53 hmuhsuah bet a si thu a phuang ih, cumi lakih minung 3 cu Yangon ramṭhen သင်္ဃန်းကျွန်းမြို့နယ် ih um mi an si.\nAn pathum lakih minung 2 cu သင်္ဃန်းကျွန်းမြို့နယ်, Music Zone Restaurant &KTV ih hnaṭuan an si tiah Duwun cun a tarlang.\n“Tuzaan ih hmuh tharmi Covid 19 mina 3 sungih mi 2 cu Music Zone Restaurant &KTV ih hnaṭuan numi an si. Cangantu an si ti`n kan thei. An pahnih in Covid 19 mina case (761) thawn hnuaihnih awknak nei mi an si ruangah Quarantine lutter an siih tu ah natnak an nei mi an hmusuak.”\n“Tuzaan rorin Music Zone cu kan phit (lock down) ding. Hih hmun ih hnaṭuan dang pawl cu tlun lam in, in fialdan vekin hmalaknak kan nei leh ding” tiah သင်္ကန်းကျွန်းမြို့နယ် hluttdaw palai U Nay Baung Lat in Duwun media hnen ah a sim.\nMusic Zone Restaurant &KTV cu သင်္ကန်းကျွန်းမြို့နယ်, သုမင်္ဂလာ ziinpi ih ong mi dawr a siih, hih hmun ih hnaṭuan, Covid 19 mina thar numi 2 cu Quarantine an lut nak hmun in siizung lam ah tuamhlawmnak nei dingin an kuat leh tum. Atang mi Covid 19 mina pakhat cu a thuhla an ziangzo rero lai tiah Duwun cun a tarlang.\nTu dinhmun ah Myanmar ramsung ah Covid 19 mina 1,111 an um zo ih cu pawl lak ihsin mi 6 thi in mipum 359 an dam sal a si.\n← NLD party in Lairawn CAM cuhtu Pi Lal Rin Muan Policy\nMinung 40 luan le Caw 5,800 phurtu Gulf Livestock 1 Lawngpi a Hlo →


Falam Volunteers pawl an caurau, Thazaangthar an ṭul | Falam Online Media\nFalam khuapi kilhimtu khuasung cozah ṭuanvonei (Falam Covid-19 Committee), tualsung mino le Volunteer pawl in Covid 19 dokham in nasaten hmalaknak an nei cingin Falam khuasung ah Covid nathrih a lut zo.\nAtufang, Falam ah Covid 19 positive mina 9 an um ih FQ ih zohkhen mi rinhleh mina 50 luan an um. Khuasung rori ih natnak nei an um zo tikah Volunteers pawl cu a hlan aiin nasaten ṭan an lak sinsin.\n“Khuasung ah Covid 19 natnei 5 an um zo ih nat karhzailo dingin ṭuanvonei pawl in nasa zetin cangvainak an nei. Khuasung ih natnak nei an um zo tikah FQ ih rinhleh mina khal an pung vivo.”\n“Cuvek dinhmun a si ruangah khuasung ṭuanvoneitu pawl le mino Volunteer pawl cu nasaten ṭan an la sinsin ih tu ah thazaang derthawm zik dinhmun tiang an caurau zo” tiah tualsungum upa pakhat in FOM hnen ah asim.\nCuvek dinhmun a si ruangah Covid – 19 Falam Volunteer hotu Timmy Htut khalin Volunteers mino thazaangthar an mamawh thu a tarlang ih “Falam FQ ah ni malte sung ah mipum 64 an kim cih! Volunteers thazaang a der zik thlang, Mino a manman volunteer hnaṭuan in bawm ding ah volunteer aiawh in ka lo sawm!” a ti.\nFalam khuasung um lakih nat nei hmuh netabik cu January 18 ah a siih amah telin atufang Falam Siizungpi ah Covid 19 mina 9 an um a si.\n← Pu Trump thlah zalen mi ah tel ding a zum aw tuk nan …..\nDonald John Trump in Political Party thar a din tum →\nThuanthu mawi ngantu Falam upa rinsantlak Mipali\nChaungkhuah Doawknak ah Pu Ram Hlur nunnak liam\nApril 1, 2021 April 1, 2021 Ni Hnem Sung 0\nMit Siibawipi FALAM a thleng zo


Edward Kennedy A Thi - Chinland Today Media\nEdward Kennedy A Thi\nAugust 27, 2009 2:07 am·0 comments\nUS Politics ih mi langsar leh hminthang John F Kennedy ih unau Edward Kennedy kum 77 micu thluak cancer natnak in a thi. Massachusetta State insi Senator ih hril tlin mi Edward Kennedy hi President, Obama ?anzet tu a siih, kum 1962 ih a u naupa John F Kennedy in President a cuh ruangah a umnak Senator hmun a suahsan ih cumi hmunlawng luah dingih an hril mi a si. cumi hnu ah Edward Kennedy hi Senator ah ?um 7 hril tlin bet a si.\nEdward Kennedy hi kum 50 sung US ih Politician leh thilti thei mi ropi a siih, a hna?uan mipawl cu US ram thuanthu ah a caam ringring ding a si tiah BBC Correspondent, Richard Lister cun a sim. US Majority hruaitu Hanry Reid khalin Kennedy sungkaw hrang leh US rorel nak Inn hrang ah Edward Kennedy a thih cu a pawizet a si a ti.\nEdward Kennedy te hi Unau 4 an siih, Edward Kennedy lawnghi taksa damlo nak ruangih thi a si, ih a u nau dang pawlcu thihsia ih thi an si, an u nau lakih Josepth Kennedy cu leitlun ralpi voi 2 nakah Vanzam in a tla that ih, President hlun John F kennedy leh Robert F Kennedy cu misual ih thah mi an si.\nIsreal PM Leh US Ram Ai Awh Tu Be Aw Ding\nIsrael leh Palestinian karlakih rualrem awknak a um theinak ding thu rel dingin Isreal Prime Minister, Benjamin Natanyahu leh US ram ai awhtu George Mitcheel cu tuisun ah London khawpi ah an be aw ding. US hin Middle East ih rualrem awknak a um thei nakdingah Palestinian pawl hrangih ram hrante tuahsak dingin leh Palestinian pawlin an khawpi vekih an ruah vemi East Jerusalem ih Isreal pawlin Inn leh lo an din bet rero laimi cu bansan dingin US cun Isreal cu a rak nawr rero zo ih, Asi nan Isreal Prime MInister, Benjamin Natanyahu cun US ih nawrnak cu a pawm theilo thu leh Palestinian pawlin East Jerusalem an maite vekih an ruah cu a diklo a ti thu a rak simzo.\nHimi thu an rel hnu khal ah Isreal cu East Jerusalem ih Inn leh lo a din rero mipawl cu a bansan cuanglo ih, tu khalah a sak bet rero lai ruangah, Palestinian hotu pawlkhal in Isreal in a Inn sakmi pawl a bansan duh cuanglo ah cun Isreal thawi rualrem awknak hawlih biakawk nak neih in umzia a nei cuanglo tiah biakawk nak tuah an duh lo a si. Cu ruangah himi thu rel dingin tuisun ah Isreal Prime Minister, Benjamin Natanyahu leh US Ram ai awhtu George Michell cu London ah an be awding a si.\nSouth Korea Leh North Korea\nRelzo vekin a liamcia kum 50 ihsi ram rak ?henawk ruangih sungkhat khal ?hen aw cih thluh sungkhat hmu aw thei saldingih biakawk nak neiding North Korea leh South Korea biakawk nak neiding in South Korea ram ai awh tu pawlcun tuisun ah North Korea ramih Mount Kumgang cu an panih. South Korea ram ai awh tu pawlhi Kim Yong Chol in a ho a si.\nTui an biakawk nakhi ni 3 sung a awh dingih an thurel dingmi thupi pawl kalah kum tamzet sungkhat hmu awtheilo pawl hmuh awk theinak ding lamzin hawl hi an thupi pakhatih an rel tlang ding mi a si tiah South Korea ram aiawh hotu Kim Yong Chol cun a simih an tumtah vekih an be aw thei a sile, ram 2 ih sungkua minung1,00,000 hrawngcu tuikum October thla hrawngah hmuh awk ter thei an beisei thu khal an sim. kum 2008 hlanih an ram 2 boruak a siat tukhlan ah khan sungkua 16,000 hrawngcu an rak hmu awtheizo.\nTuizingah Afghanistan ram khawpi pakhat Kandahar ah Bomb a puakih minung 40 an thiih, Midang 60 lenglo in hriamhma an tuar. Hi bomb hi Car 5 sungih si ti puakmi a si ih ziang pawl hmanin an puahthu an simlo nan Afghanistan ram hotu pawlcun Taliban pawlih puahmi a si an zumthu an sim. Hi Bomb puakin a kiangkap ih Inn leh mawtaw tamzet a tisiat ih hriamhma tuar lakih tamsawn cu Bomb puak natuk in a tlir ciim mi Inn ih nen mi pawl an si.\nMother Teresa Ih Suah Ni Lawm\nMi rethei leh zawnzai bawmtu mi ropi Mother Teresa ih suahni campha voi 99 nakcu tuisun ah leitlun ram hmun tampi ah an lawmih, a thihnak hmun India ram Kolkata khawpi ih a Inn ah a mah ngaisang tu mipi tamzet cun thlacam nakthawn tikcu an hmang a si.\nMother Teresa hi Albania ramih Akopje ah kum 1910 ah khan a suakih 1927 ah khan mi rethei zawnzai bawm dingin India ram Kolkata khawpi an a lutih, kum 1950 ah khan mi rethei bawmtu pawl ropi zet Missionary Of Charity a dinih,a thih ni tiang India ram kolkata khawpi ah a um a si.\nMother Teresa hin kum 1979 ah khan cawimawi nak sang Nobel Peace Prize a dawngih a thih kum 1997 ihsi kum 6 hnu ah mi thianghlim puanmi lakah a tel tiah Pope cun Vatican ah a puang.\nHonduras Ram Hril Aw Ding\nHonduras ram President, Manuel Zuleya tuikum June ni 28 ih an hlawnthlak hnuih an ram Preident ?uan sungtu Roberto Micheletti cun an rampi hrilawk nak dingcu tuikum November thla ah a si ding tiah a puangih, Hi an ram hrilawk nakih hriltlin micu ramdang pawlin an pawmpi lo khalle Honduras ram hruaitu a si ding a ti.\nTuikum June ni 28 ih an President, Manuel Zuleya an hlawnthlak ihsin ramdangih tlan dingin thu an pe cihih, himi hnu ah Roberto Micheletti in President tohkham a runluah ih ramdang pawlin President, Manuel Zuleya cu President hna?uansal dingin an nawr rero nan Roberto MIcheletti leh a lam ?ang pawlin rem an ti nawnlo a si.\nHimi thu ah Organisation Of American States rampawlih Foreign MInister pawlkhal Hoduras ramah fehin an ram hotu pawl an tong rero nan an hlawhsam. Roberto Micheletti cun ramdang pawlih Manuel Zulaya President ih retsal dingih an nawr nakcu a pawn theilo thu a simih, Ralkap cahnak hmangih an retsal a silo ah cun biakawk nakih an ramih Manuel Zuleya lal tersal a tumlo thu a sim.\nTaliban Hotu A Thi Fiang\nPakistan ih Taliban hotu Baitullah Mehsud cu US raldo nak Vanzam Pilot umlo ih MIssile kahmi ah a thi fiang a si tiah an pawl hruaitu ih an hril tlinthar mi Hakimullah Mehsud leh an pawl hotu pawimawh langsar Wali-ur- Rehman cun an puang. Baitullah Mehsud hi US raldo nak Vanzam Pilot umlo Drone in Missile ih a kahnak ah an umnak hmunpi Waziristan hmun ah a nupi leh a mah kiltu minung 7 thawn US Missile in a kapthat a si tiah an sim.\nHimi laiah Pakistan Interior Minister, Rehman Malik cun Taliban pawlin an hruaitu dingih Hakimullah Mehsud an hril cu thu rin um taktak a silo ih, an hotu bik Baitullah Mehsud a thih hnu ah a ai awh tuding hotu dinhmun cuh awknak ah buainak nasa zet a umih cumi an thu buai thuh tumnak men a si a ti,


A Fapa Kum 2 Mi In A Nu A Hlam Ruangro! A Nu Kirzai A Rello; Nu Cung Hnem Khawi Na Um!!!... - Chinland Today Media\nMay 6, 2017 8:05 am·0 comments\nSalai V Bawi Lian\nFalam peng, Zomual khua ih siatralnak April 30, 2017 zaan ih thleng Pa Khup Hlei Mang ih a thainu, Nu Cung Hnem cu a fapa kum 2 mi te, Ngun Sui Bawi cun a hlam ruangro!! A nu cun a fapa ih umhar le a ngainak pawl hahduahdo cingin pialral a rak kai zo fawn!!\nZiangtheilo nauhniang te cun, tu le tu ka nu khawi ah a um? Ka u te pahnih teh khawi ah an feh? Ziangah ka nu cu a rak tlung hrihlo a ti? A pai’ hrangah ziangtin a let ding!! Rel ding theih a va har zik em!!\nZantlai a kim, nauhniang ihthah a thaw lo, duat tei’ rawl fahtu a nu tello in a pum a puar theilo. A nunnak in amah hrangih nun petu a nu a hlam!! A ngai bikmi a nu cu kirzai a rel theilo. A cui siatralnak meikang cu!!! Nauhniang te zaantin mangbang anhai in a um. Zing nithar in a nu a hlamnak a titam sin… Aw hibang ṭian awk hi a va na em!!\nKan Bawmnak An Va Tul Em!\nNauhniang ih ṭahnak le umharnak hnemtu ding hrangah midang ih hnemnak le umpinak hngak hlah. Nangmah rori khal Vancungmi na si thei. Na tuahthei mi sunsun te thawn na kut saan ve aw.\nSumpai, Thilri, Thazaangpeknak le a dangdang mah le tithei tawk cio thawn theihtawp suahin bawm cio uh si.\nTu fang te hi naute le a pa lawng umhar lungleng zetin caan an hmang.\nFanu Neih Sun Mai Bawi Tha Men Zuun Ah A Nu Luaithli A Hnul\nKangmei ih a ciam pimi Bu Tial Nei Dim ih a fanu neihsun, Kum 11 mite Bawi Tha Men, a nu ih a zuun tuar luaithli a hul theilo. Phun 5 ong pekte a si ruangah phun 6 kainak ding hrang a nu cun, kuli hnaṭuan in a fahniang le hrang a feh. Pa an neihnawnlo ruangah a nu cun a u le pathum thawn a hmeihpi.\nNunhar fualfo ruangah ruun in hmunkhat hlum man loin a nu cu fanau hrang a sur le sa ah a phar diapdo. Cu laiah zangfahnak neilo kangmei cun a fanu neihsun Mai Bawi Tha Men cu zaan a ih thahthawt laifangah a nu le a unau pawl mangṭha tita man lo in a ziampi. Lungthin hi a kuai in a na ko!!\nRiahsiat tuartu hi innsang pahnih hnenah kan tithei tawkte zahlan cio uhsi!!\nHi tiih lungkuai thinpem za an parih a thlen laiah kan ni a laicin unau pi Chin mi pawl, an riahsiatnak tuarpi loin kan um theilo! Thlacamnak te talin bawm cio uhsi.\nChinland Today Help Team in an hrangah leitlun um Chin mi pawl hnenah za kan saansak!! Bulpak ih bawmnak kuat duh pawl rak kuat cio uh. CT Help Team feh tlang ih bawm duh hrang khal comment nak in siseh, pehtlaih ding mi kan ret mi hnen khalah rak pehtlaih cio uh.\nMidang pawlkom hnen ihsin bawmnak pek ding khalin nan kut suup hlah uh. A remcang nak ihsin rak bawm cio uh.\nKangmei lakih nunnak caantu pawl cu :-\n1. Nu Cung Hnem (kum 26),\n2. A fapa Salai Zung Tin Piang (kum 5),\n3. Salai Eleven Za Kap Ve (Kum 4) le,\n4. Mai Bawi Tha Men (Kum 11) pawl an si.\nChinland Today Help Team\nSalai Siang Lian Uk Kianghrol\nFB: Sianglianuk Kianghrol\nPH: +95 9253874070\nFB: Uk Lian\nOnline ih Peknak:\nZuk: Hmaisa sawn – Nu Cung Hnem, a pasal Pa Khup Hlei Mang le a fapa Ngun Sui Bawi, Neta Sawn zuk; Pa Khup Hlei Mang le Nu Tha Nei Dim kum 11 nute Mai Bawi Tha Men ih nu.\nZuktu ; Pu Dar\n(Visited 372 times, 3 visits today)\nChin Mino Zohthimtlak Salai Aron Thang In Harsat Tuar Hrang Ting 18 Thawh\nThet Mon Myint In Falam Hrang Ting 5 Bawm\nChin Ram undinsalnak ah FPTP,Kalay in Concert an tuah ding\nChinland Today Team In A Vei (3) Nak Hrang Chinram Bawmnak Pe\nMyanmar Hrilawknak le President Hrildan\nNupi Tonglo Pawl Hrang, Dutch Wife\nThal Fang Bang I Pai Tu


Thinlung harhdamnak thupi ih ret nak ding caan a si zo July 15, 2020 | Radio Veritas Asia\nCorona virus pulhnat pi ruangah thinlung lam hnawihnih nak a tam vivo ih thinlung harhdam nak khal a thu piih ret ding caan a si thu Camillian pawlkom sungih Fr. Dan Cancino in a thupi ah ret in a sim. Amah rori khal mipi harhdamnak le suanawk nak nat dam ter tu siibawi asiih hleiah, Catholic Pawlpi harhdam nak commission ih secretary a si mi Fr. Dan Cancino in himi pulhnat cu minung pawl ih taksa harhdam nak lawng siloin thinlung lam harhdamnak khal a hnawihnih zo. Aliamzo mi thla sungah covid ruangah Quarantine ih a um mi pawl a hleice in mino pawlah thinlung lam hnawihnihnak nat ngahnak cu hmuh an si.\n"A tui caan cu minung pawl ih thinlung lam harhdamnak a hleice ah ret in ruat dingah, tuah sak dingih tul caan a si. Thinlung harhdamnak timi cu minunglam kilkip ih zoh tikah a thupi ih man a nei mi a si timi cu minung pawl hmu fiang vivo dingah kan tuah tlang pei" tiin tlawng saya\_sayamah pawl, tlawng lam thawn pehpar mi online ihsin an sim.\n"AKAP Guro: Connected" tiin hmin pek mi online ihsin thinlung harhdam nak le thinlung lam bawmnak pe dingah Unilab Inc in a hmaisabik an phuan ih a ra lai ding mi cazir kum hrangah timtuah zo a si. "Minung pawl ih thinlung harhdamnak lam tuah sak nak a thupi ah ret loin umnak le ziang ih rel lo nak cu kum tampi a rei zo. Curuangah a tu covid pulh nat nakin minung pawlkom cu thinlung nat nak nasa zet in a tuah thei. Ahleice ih a nat ter mi cu covid ruangah a thi tu pawl ruangih thin a naa tu an inn sang pawl, kum upa pawl le mino pawl an si. A tui tul mi cu khat le khat a thupi ah ret aw in, himi thinlung harhdam nak cu than in tuahsuak ding tiang thazang zate thawn tuah ding asi tin khal Doctor a tuan phah mi Siangbawi in a sim.\nKawhhran sungah Diocese tin ah thinlung harhdamnak bom nak program pawl cu pom in thazang pek asizo ih hleiah ca zir nak tlawng hrangah, himi program cu kau zetin tuah rero asi thu khal sim phah in minung thinlung harhdam nak khaisang dingah zuamnak, bom nak ah mi tampi tel in pawlkom in tuah dingah a tul thu khal ruah nak pe in a sim. Himi thuthang cu CBCP ihsin kan ngah mi asi.


ISREAL IN SYRIA VANZAM IN KAP – Times Of Chinland\nIsreal Jet Fighter pawl cun Syria khawpi Damascus khawpi kiangkap ih syria ralkap hmun hrekkhat cu an kah ciamco thu Syria Media cun an tarlang.Syria ralkap lam cun hi Isreal ih kah mi Rocket pawl cu rocket khamnak in an rak kham thei theh thu thuhla thannak an nei ih thuhla cipciar cu zianghman an phuangtel lo.Syria thuhla ngaihventu pawl cun Syria ih ral hriamhrei retnak hmunpi cu Rocket in a ngah a si tiah an sim.\nIsreal Jet ih a kahnak hmun ahcun Science lam thiamnak lam thilri a um ih Syria ralkap in Chemical ralthuam an tuah a si tiah ni tlaknak ram pawlin an ruahnak hmun kha a si.Isreal cun 2011 ihsin Syria ram sungah vanzam ih kahnak vei 100 lenglo an tuahzo thu an phuang.Tuih Syria lam in Isreal in a kah thu an phuan mi ah Isreal lam ihsin zianghman thuhla phuannak an nei lo.Isreal in Syria ram sung vei tampi a va tibuainak san cu Lebanon ram ih hebolla misual pawlhnenih ralthuam tha taktak a pek mi khampit duhnak ruangah a si.\nIran ram ih somdawl mi Hebolla pawl cu 2006 ah Isreal thawn an kap aw ciamco zo.Hi Hebolla pawl cun ramsung buainak neitu Syria ih Bashar al-Assad cu bawm dingin an ralkap a thawngtel in an thlah ti a si.Isreal Jet Fighter pawl cu Lebanon vanlam ihsin Damascus khawpi kiangih Ralkap hmunpi cu February ni 7 zanlam ah an va kap rori a si tiah Syria ralkap ih thu thannak ah hmuh a si.


Miza: Masiven hrast in hrastov furnir. Brez miznih kril. Š90xD160xV76 cm. Stol: Umetno usnje in kovina.